Ўзбекистонда иш ҳақини кечиктиришда айбдор банклар жазога тортилади. Фейсбук фойдаланувчилари нақд пул муаммосини ҳал қилишни ўргатишмоқда - Фарғона.Ру ахборот агентлиги\n08:50 msk, 31 Май 2020\nЎзбекистонда иш ҳақини кечиктиришда айбдор банклар жазога тортилади. Фейсбук фойдаланувчилари нақд пул муаммосини ҳал қилишни ўргатишмоқда\n26.08.2015 08:36 msk\nЎзбекистон қонунчилигига тадбиркорлик фаолиятига тўсқинлик қилиш ва ноқонуний аралашув билан боғлиқ жиноятлар учун учун жиноий жавобгарлик киритилди. Хусусан, Жиноят кодекснинг 192-7 моддасига мувофиқ мансабдор шахс ёки банк ходими томонидан хўжалик субъектларига ҳамда бошқа ташкилотларга ойлик иш ҳақини, нафақа, стипендиялар ва бошқа тўловларни тўлаш учун кўзда тутилган пул маблағларини беришни асоссиз кечиктириш, агар шу ҳудди шундай иш учун олдин маъмурий жавобгарликка тортилган бўлса, энг кам иш ҳақининг эллик баробари миқдорида жаримага тортиш, белгиланган ҳуқуқдан уч йилгача маҳрум этиш, бир йилгача озодликни чеклаш ёки бир йилгача озодликдан маҳрум этиш билан жазога тортилади, дея хабар беради “Норма.Uz”.\nЖиноят кодексининг “Рақобатчини обрўсизлантириш” дея аталувчи 192-моддаси жами 11 қисмга бўлинган, уларда хусусий мулк ҳуқуқини бузиш; тадбиркорлик субъектларини текшируви ва молия-ревизия ўтказилиши тартибини бузиш; тадбиркорлик субъектлари фаолиятини ёки уларнинг банк ҳисоб рақамлари бўйича операцияларини ноқонуний равишда тўхтатиш; тадбиркорлик субъектларини хайрия ёки бошқа тадбирларга мажбуран жалб қилиш; лицензиялаш тўғрисидаги қонунчиликни ҳамда рухсат берувчи процедуралар тўғрисидаги қонунчиликни бузиш; имтиёз ва преференциялар қўллашни ноқонуний равишда рад этиш, қўлламаслик ёки тўсқинлик қилиш; тадбиркорлик субъектлари ҳисоб рақамларида сақланаётган пул маблағлари миқдори тўғрисида ноқонуний маълумот берилишини талаб қилиш; тижорат мақсадида пора бериб ўзига оғдириш; нодавлат тижорат ёки бошқа турдаги нодавлат ташкилоти ходимини пора эвазига ўзига оғдириш, нодавлат тижорат ёки бошқа турдаги нодавлат ташкилоти мансабдор шахслар томонидан юқорида айтиб ўтилган нақд пул беришни кечиктириш каби жиноятларга жавобгарлик кўзда тутилган.\nШундай қилиб, ҳукумат бизнес учун жиддий саналган муаммолар эътибордан четда қолмаётганини кўрсатмоқда. Уларнинг энг долзарби – Ўзбекистоннинг миллионлаб аҳолисини ғазаблантираётган нақд пул муаммосидир.\nНақд пул тақчиллиги боис Ўзбекистон расмийлари аҳолини пластик карточкаларидан фойдаланишга мажбур қилмоқдалар, аммо карталардаги пулни нақд қилиш деярли имкониятсиз, дўконларда товар мол сотиб олмоқчи бўлсангиз, нақд пулга қараганда кўпроқ пул тўлайсиз, автобус ва йўналишдаги таксиларда юрганингиз учун йўл кирага ишлатиб бўлмайди. Бу муаммо шунчалик долзарб бўлганидан, банкларга боравериб, тажриба ортирган интернет фойдаланувчилари Фейсбук ижтимоий тармоғи саҳифасига қуйидаги йўриқномани жойлаштирдилар (муаллифи – Александр Войнов):\n“1. Банкга борамиз. Пластик картани берган банкинг ўзига борган афзал.\n2. Операторнинг олдига келамизда, мисол учун, картадан 400 минг сўм ечиб беришни сўраймиз.\n3. Операторнинг ҳозир нақд пул беришнинг иложи йўқлиги тўғрисидаги баҳонасини (кўзларимизни катта-ката очиб) ҳайрон бўлган ҳолда тинглаймиз.\n4. Бошлиғингизни чақириб беринг, деб сўраймиз.\n5. Каттанинг энди анчагина асослироқ, мисол учун, айни пайтда пенсионерларга, нафақа олувчиларга пул бериш зарурлиги, шу муносабат билан банкда нақд пул етишмаеётгани тўғрисидаги баҳонасини тинглаймиз. Эҳтимол у ҳатто таънасимон бошини ҳам чайқаб қўйиши мумкин.\n6. Бошлиқнинг фамилиясини ва эгаллаб турган мансабини ҳамда биринчи операторнинг фамилиясини сўраймиз. “Фамилияни нима қиласиз?” деган саволига банк бошқарувчисига ёзиладиган аризада ким пул беришдан бош тортганини кўрсатиш учун, деб жавоб берамиз. Мен шикоят ёзмоқчи эмасан, агар чиндан ҳам банкда пул йўқ бўлса, бунинг сабабини билмоқчиман, дейсиз.\n7. Банк ходимининг “шикоят ёзманг, пулларингизни бўлиб-бўлиб берамиз, аввал шунчасини олинг, кейин қолгани олиб кетасиз”, деган илтимосини эшитасиз. Рад этасиз.\n8. Банк бошқарувчисининг қабулхонасига кирасиз. Пластик картадан керакли миқдорда нақд пул ечиб берилишини сўраб ариза ёзасизда, бу ишни белгиланган тартибда амалга ошириб бўлмаганини кўрсатиб ўтасиз (фамилиялар келтирилади ва вазият тасвирланади, аммо ҳозрча ҳеч қанақа шикоят ёки ариза нусхаси назорат органларига юборилиши тўғрисида сўз очилмайди).\n9. Котибдан ариза нусхасини кўчириб беришни ва қабул қилингани тўғрисида тамға уриб беришини сўрайсиз (бу одатдаги иш, ташвишланадиган ери йўқ).\n10. Танаффус олишга тўғри келади. Одатда 10 кун атрофида. Аризада кўрсатган манзилга конверт келади. Унда бошқарувчининг жавоб хати бўлади.\n11. Мактубни ўқиймиз. Бу ерда турли вариантлар бўлиши мумкин. Мисол учун, унда кўплаб норматив актлар рўйхати келтирилган бўлиб, пулларни ҳеч қандай тўсиқсиз олишингиз мумкинлиги, буни давлатнинг ўзи кафолатлагани, бу ишни тегишли бўлимга мурожаат қилган ҳолда, стандарт схема бўйича амалга ошириш мумкин, дейилган бўлиши эҳтимоли катта.\nНақд пул йўқ, деган вариант бўлиши мумкин эмас, чунки бу ҳолатни тан олган бошқарувчи лавозимидан айрилиши муқаррар, шунинг учун бунақа вариант бўлиши фаразан мумкин эмас, деган хулосага келамиз.\n12. Хатни кўтариб операторни олдига борамиз. Кўрсатамиз.\n13. “Бошлиқдан сўраб келай”, дейди.\n14. Бошлиқ билан яна саломлашамиз, хатни кўрсатамиз. Қаёқадир чиқиб кетади (ёки телефон қилади). Кутамиз.\n15. Пулни қачон олиб кетиш мумкинлиги тўғрисидаги гапини эшитамиз (одатда 400 минг сўмни дарҳол беришади. Агар пул миқдори кўпроқ бўлса, унда пулни олиб кетиш вақти тўғрисида келишиб олинади).”\n16. Келамиз ва пулни олиб кетамиз.\nЛекин энг қизиғи кейинги сафар бошланади.\n17. Йўриқноманинг 1-7 бандларини бажарамиз. Катта сизга таъна қилиши ва ҳатто пўписага ўтиши мумкин. Ахир одамлар карточкадаги пулни нақд қилиш бериш учун улар маълум миқдорда шикринкома, (одатда 8-10 фоиз) олишга одатланиб қолишган. Сиз эса ҳар ойда “бекорга” карточкани “обналичка” қилишга ўрганиб олдингиз.\n18. Яна бошқарувчининг қабулхонасига кирамиз. Аммо бу сафар ғазабнок оҳангда ариза ёзамиз, чунки нақд пул сизга ҳар ойда керак (яъни, қонунга мувофиқ, нақд пул миқдорини кўрсатамиз ва бизга миллион-миллион пул керак эмас, дея тинчлантириб қўямиз), банк ходимлари эса бунга тўсқинлик қилмоқдалар. Шу билан бирга, аҳвол қайтарилгани учун Марказий банкга шикоят қилишингизни кўрсатиб ўтасиз.\n19. Марказий банкнинг ишонч телефонига қўнғироқ қилиб, учрашув тўғрисида келишиб оламиз. У ерга бориб, ёмон ходимлар ва олдинги ариза бўйича ёрдам берган яхши бошқарувчи ҳақида шикоят ёзамиз, фактларни маълум қиламиз, биринчи хатимизнинг нусхасини ва бошқарувчининг жавоби нусхасини илова қиламиз. (Банк бошқарувчи алмашиши бизга керак эмас.\n20. Аризада кўрсатилган манзил бўйича жавоб кутамиз.\n21. Телефонимизга қўнғироқ қилиб, бир пиёла чой ичиб кетишга таклиф қилишади. Мамнунлик билан таклифни қабул қиламиз, чунки чойхонадаги чойлар ҳам ҳозир қиммат бўлиб кетган.\n22. Банкга суҳбатга келамиз. Бу ерда бизни қуйидаги эҳтимолий вариантлар кутади:\nА) Молиявий муаммоларингизни самимий равишда ҳал этишга тайёр банк ходими сизга имконият даражасида ёрдам беришини маълум қилади, аммо бунинг учун шикоятни қайтаришингизни сўрайди. Бу ерда ихтиёр сизда. Ҳар ойда белгиланган кунларда белгиланган миқдордаги пулни карточкадан ечиб олишни келишиб олинг. Ушбу келишувлар қонун бузилиши саналмайди. Келишув орқали сиз молиявий логистика масаласини ҳал қиляпсиз – яъни, пул борлигида карточкангиздан ечиб оляпсиз. Энди, вазиятга қараб, тўғри ечимга келасиз, деб умид қиламиз.\nБ) Сиз мамлакатда нақд пул атрофида юзага келган вазиятни яхши биласиз, дейишади. Бироқ хатларга қарамай, бунақа айёрлик қилиш яхши эмас, нақд пул йўқ, тамом вассалом, дейишади. Бу ҳолатда ҳар ойда ҳурматли банк ходимларининг ҳаётига “қувонч” олиб киришдан тўхтамаймиз. Марказий банкга кетма-кет юборилган учта мактуб (шу билан бирга, прокуратурага сизнинг маблағларингизни беришни пайсалга солишлари ҳам жиноят саналади) банк бошқарувчисини лавозимдан бўшатилишига олиб келади. Пировардида, улар сиз билан келишиб олишга мажбур бўладилар.\nЎз пулларингизни олишингизда омад тилаймиз.\nЎзбекистон Марказий банки “Ишонч телефони” рақами - (+998 71) 200-00-44. Бундан ташқари, республикамизда ЯИДХП “Ягона интерактив давлат хизматлари портали” фаолият юритмоқда. Бу сайт орқали берилган ҳужжатлар оддий мурожаат сифатида қабул қилинади. Шунинг учун бу каналдан ҳам самарали фойдаланиш лозим.


Маъмура Зоҳидова. Ука (ҳикоя) — www.ziyouz.uz\nБош саҳифа Ўзбек насри онлайн антологиясиМаъмура Зоҳидова (1973)Маъмура Зоҳидова. Ука (ҳикоя)\nМаъмура Зоҳидова. Ука (ҳикоя)\nКаравот мунгли ғичирлади. Она бирпаслик уйқусидан уйғониб кетган, лекин кўзини очолмай ётарди. Кўрпачада тиззасини қучоқлаганча мудраб қолган Қамариддин шошиб кўзини очди-да, онаси томонга сурилиб, унинг юзига тикилди. “Чақирсам уйғонармикан?”, дея хаёлидан ўтказди, кейин бир лаҳзада кўнглидан кечган ваҳималарга берилиб, ярим мушт бўлиб турган ўнг қўлини лабига босди. Она кўзларини хиёл очиб, яна юмди. Қамариддин дадилланиб, енгил томоқ қирди.\nОнанинг лаблари қимтилди. Тошдек оғир қовоқларини аранг бўйсундириб, нурсиз кўзларини ўғли томонга оғдирди. Унинг лаб қимирлатишга ҳам ҳоли йўқ, борди-ю бутун кучини тўплаб оғиз жуфтлаганида ҳам, тилига сўз келмасди. Демоқчи бўлганлари хаёлида айланарди. Хаёлни эса энг яқин одамингга ҳам сўзсиз билдиролмайсан. Одамнинг хаёлигина ўзиники бўлар экан. Ахир, кўнглингни бировга берасан, умрингни − болангга. Хаёлни эса бировга бериб бўлмайди. Кимдир дейдики, фикрнинг таржимони тил бўлади. Бекор. Бир фикратни таржима қилиш учун юзта тил керак. Одам ўйига келганларининг юздан биринигина тилига чиқаради. Аммо она бугун болаларига айтадиганлари кўплигини англаб, баттар қийналиб ётарди.\n“Ўғлим, сени азобга қўйдим. Яхшиям ўзинг борсан. Худо хоҳласа, тузалганимдан кейин ҳаммасини эсингдан чиқараман”.\nҚамариддин ҳамон онасининг сарғимтил юзига илтижоли тикилиб ўтирар, унинг бирор ишора қилишини: сув бер ёки келинимни чақир дейишини кутар эди. Шунинг баробарида онасининг сочларини қулоғи орқасига ўтказиб, бироз қийшайиб қолган рўмолини тўғрилади. Онанинг кўзларидан чаккаси томонга думалаётган кўзёшлари бир лаҳзада ўғилнинг ҳам кўнглини бўшатган, кўзига ёш чақирган эди.\nЭшик очилиб, остонада Басида кўринди. Қамариддин кўзларини енгига босиб-босиб олди-да, хотинига қаради. Басида қўлидаги дазмол урилган кийимларни токчага жойлаштирар экан, Қамариддинга “Нима гап, нима қилай?“ дегандек имо қилди. Яна ҳар доимгидек жавоб ололмагач, каравот чойшабини тўғрилаб қўйиб, жимгина ташқарига йўналди. Қамариддин: “Ҳой, қаёққа?” деди паст овозда.\n– Ойи! Хайрият. Яхшисиз-а энди? – Қамариддин хурсандлигидан пойма-пой гапирар эди. – Чой олиб келайми ё овқатнинг сувини ичасизми?\n“Ўғлим, борингга шукр. Қизларингни соғиндим. Нега нариги уйга киритиб юборяпсан? Олдимда кўп-кўп ўтиришса, дийдорларига тўйсам. Тўполон қилишади, дейсанми? Менга ўшаларнинг тўполони малҳам-ку. Уларни кўриб турмасам, сиқилиб кетаман, болам”.\n– Ойи, тузукмисиз? Озгина мастава ичасизми? – деди.\n“Йўқ, раҳмат, болам. Негадир иштаҳам йўқ. Худо хоҳласа тузалганимдан кейин ичарман. Қамаржонимга қуйиб беринг. Менга қарайман деб, туз тотгани йўқ. Илоҳим, ширин-ширин қизларингиздан қайтсин”.\nБироз ўтказиб Басида Қамариддинга овқат олиб кирди, аммо эри қош чимириб рад қилди-да, бош эгганча ўтираверди. Ўғлининг ўзига олиб келинган овқатни қайтарганини кўриб тилига бориб етган сўзларни айта олмай қийналаётган она инграб юборди. Бошининг орқасига кириб ўрнашиб олган товоқдек бир нарса янада оғирлашгандек, катталашгандек бўлди. У билади: тез кунда соғаяди. Ахир кечагидан кўра анча яхши. Кўзлари ҳам хира тортган эди. Мана, равшанлашди. Кеча мана бу қотмагина келинини анчагина қараб туриб кейин таниган эди, бугун юзини аниқ-тиниқ кўряпти.\nБечора келин. Бу ҳам қарибди. Қандай ёқимтой эди. Келин бўлибдики, камгап. Ўзи ҳам шу камгаплиги учун келин қилган. Тўрт ҳовли нарида турадиган қўшниси Манзуранинг қизи. Олти қизнинг олтинчиси. Онаси ўтган йили қазо қилди. Басида баттар камгап бўлиб кетди. Дард-дарди ичида. Ўзи ҳам беш марта қизли бўлди. Худо ўғил бермади. Ҳар гал туғруқхонадан келган Қамариддин йўлига чиқиб, кўзига жавдираган онасига мулзам тортибгина: “Яна қиз-ку, ойи”, дер эди. Аслида у шу хабарни етказгани заҳоти онаси ҳар гал айтадиган бир дунё овутмачоқ гапларини эшитиш учун ҳам уйга шошарди, қолаверса, унинг ота бўлганидан чинакам хурсанд бўладиган одам онаси эди. У ҳар гал:\n– Боланинг яхшиси – қиз, Қамаржон. Акангдан кейин қизли ҳам бўлувдик. Жуда чиройли қиз бўладиган эди. Худо ўзига яратган экан. Бир кечада олди-қўйди. Мана энди қизимнинг йўқлиги ҳам билинмайди. Улар сеники эмас, меники. Менга қолса еттита қизинг бўлса. Турмушга берсанг-у, ҳафтада бир мартадан келишса, ҳар куни уйимиз тўлади, болам. Сен шошилма, қиз берган Худо ўғилниям беради… – дерди.\n– Хотининг ҳам қиз кўпайтиришда онасидан таълим олган экан-да, – деб писанда қилар эди.\nУ акасининг гапларидан сира ранжимаган. Негаки акаси ўзидан етти ёш катта бўлганидан эсини таниган вақтларда ҳам, унинг елкасида ўтириб эркаланганлари кўз олдидан кетмайди, қичқириб кулганлари ўз қулоғига эшитилаверади. Қамариддинга, онасининг сўзи билан айтганда, “кичик ўғлининг дунёга келганини ҳам кўролмай кетган” отасининг йўқлиги у қадар сезилмаган.\n– Акам шекилли, – Қамариддиннинг кўзида ғалати бир қувонч учқунлади.\nИккиси ҳовлига отилишди. Сайфиддин икки, икки ярим ойда бир келади. Ишлари кўп, ахир. Оиласи билан келган вақтлари жуда кам бўлган. Келганда ҳам онасининг соғлиги, аҳволини суриштиради, тезгина мактабга хабар юборилиб чақиртирилган Қамариддин билан сўзлашиб, унинг ишлари ҳақида сўрайди, соатлаб дарс ўтишга қандай тоқат қилишига ҳайрон бўлиб, ҳар гал бошини сарак-сарак қилади, қизларининг ўқишларини сўрайди, ҳовлининг боғ томонини айланиб мевали дарахтлар, сабзавотларни томоша қилади. Кейин шундайгина кўчалари бошидаги гузарга чиқиб кетади. Бу ерда қишлоқнинг катта ёшли кишилари шом маҳалигача гаплашиб ўтиришади. Сайфиддиннинг келганини унинг машинаси мотори совумасданоқ билишади. Кўчадаги суҳбат ҳам жонига тегиб, уйига кириб кетганлар Сайфиддин келган бўлса зерикмаймиз, деб ёки янгиликлардан қолиб кетмайлик деб, бир-бирларини хабарлаб чиқиб келади. Уларнинг кўпи дадасининг ошналари бўлганидан Сайфиддинни ўз ўғилларидек кўрадилар. Яна унинг кам келиши танишлар орасида бир қадар қадрини оширади.\nСайфиддин уларнинг ҳаммасидан ҳол-аҳвол сўрайди. Шаҳардаги ишлари, энг муҳим янгиликлар, ўғилларининг ақлли экани, онасини олиб кетай, деса кўнмаётгани, укасига ҳам яхши иш топиб бериши мумкинлиги-ю, унинг эса шу ерда ҳам яхши, ака, дейишдан нарига ўтмагани, уларнинг яшашни билмаётганларигача гапиради. Маҳалладагиларга, айниқса, Тошкентнинг кундан-кунга ўзгараётгани, янги ихтиролар ва шунга ўхшашлар тўғрисидаги хабарлар жуда ёқиб тушади.\nСайфиддин жаҳл билан қараб нимадир демоқчи бўлган эди, она томоқ қиришга ўхшаш бир овоз чиқарди.\n– Нега гапирмаяптилар? Нима бўлди ўзи? Яхши юрган эдилар-ку, – Сайфиддин укасининг қўлидан тортиб ёнига ўтирғизди. – Дўхтирга кўрсатдингми? Нима дейишди? Сендан сўраяпман, Қамар!\n– Аввал сал-сал гапириб тушунтираётгандилар. Икки кундан бери… – Қамариддин ҳиқиллаб тўхтаб қолди.\n– Нима “икки кундан бери”?\n– Ойи, эшитяпсизми, мен келдим, – деди.\nҚамариддин ўрнидан туриб деразага яқинлашганча, тинмай кўзига рўмолча босар эди.\n“Сайфижоним, ўзингмисан? Келдингми, болам? Хайрият. Жуда соғинган эдим. Сени бағримга босолмайман, ҳолим йўқ, ўғлим. Ҳидларингни соғиндим. Ана, уйга ҳидларинг тўлиб кетди. Чақалоқлигингда ҳам худди шу ҳидни уйимизга олиб келгандинг. Яқинроқ кел. Юзимга юзингни қўй, елкаларимдан тутиб кўтаргин, қучоқлашиб кўришаман девдим-а”.\nОна ғамгин ингради. Сайфиддин даст ўрнидан туриб кетди. Ушоққина гавдаси кейинги кунларда яна-да кичиклашиб қолган укасига яқин келди.\n– Шокиржон акани чақирувдим, “Энг тўғри йўл – шу: қимирлатмайсиз, безовта қилмайсиз. Худо шифо берса, секин-секин яхши бўлиб кетадилар”, деди.\n“Ўғлим, ундай дема. Мен яхшиман. Кечагидан анча яхшиман-ку. Қўй, уришма укангни. Неча кундан бери кечаси ҳам уйқу йўқ боламда. Ундан кўра кўнглини кўтарсанг-чи. Сенга қўнғироқ қилдирганига ҳам уч кун бўлди. Шу уч кун менга уч йил бўлиб кетди, болам. Мен тузалиб қоламан, ҳеч қаерим оғриётгани йўқ. Сен қўлимни ушлаб ўтиргин. Иккаланг ёнимда бўлсанг энг яхши даво – шу”.\nСайфиддин олдин келганда ҳам уйда кўп туролмас, онасининг сўроқлари тугаганда кўчага отланарди. Она эса келинига айтиб энг тансиқ овқатларни тайёрлатар, у кўчадан киргунча дастурхонни туршак, қанд-қурсга тўлдириб юборарди. Сайфиддин чарчаганидан бўлса керак, тез ухлаб қоларди. Онаси туни билан унинг юзига тикилиб ўтирарди. Эрталаб она келинини шошириб дастурхон тузаттирар, лекин ўғли тура солиб жўнаб қолар, онасининг ҳай-ҳайлашига ҳам қарамасди. Она куни бўйи ўғлининг наҳор кетганидан келинига, Қамариддинга, набираларига шикоят қилиб юрар, шаҳардаги катта келинини, болаларини олиб келмагани учун яниб қўярди.\nСайфиддин туман марказидан бир шифокорни олиб келди. У ҳам “Энди беморни қимирлатмаган маъқул”, – деди-ю, Сайфиддиннинг “Нима керак бўлса топиб келаман”, – деган гапидан сўнг қоғозни тўлдириб нималарнидир ёзди.\nКечки пайтга бориб она бирмунча тинчланди. Қамариддин деярли товуш чиқармас, Сайфиддин эса баланд овозда гапириб ўрганган, у гапирганида онасининг қовоқлари бироз кўтарилар, лекин кўзлари очилмасди. Сайфиддин токчадаги ўзи олиб келган елимхалтани очиб, ичидан юмшоқ нон олди-да, онасига яқин келди. Ҳозир лабини қимирлатишга ҳам ҳоли бўлмаган онага нон ейиш ҳақида гапириш жуда ноўрин бўлса-да, бошқа гап тополмай:\n– Ойи, ейсизми, сиз яхши кўрган нондан олиб келувдим, – деди.\n“Ўғлим, бошимда бир оғир нарса бор-да. Шундан қутулсам отдек бўлиб кетаман. Укангнинг туғилган кунига келасанми, деб роса кўз тутдим. Ўзинг-ку, майли, лоақал Санжарбекни юбормайсан. Ахир катта йигит бўлиб қолди. Ўтган гал борганимда менга бир қизнинг расмини кўрсатувди. Яхши кўрар эмиш. Сизларга айтгани уялармиш. Кейинги гал келганимда бир йўла ойинг билан совчиликка борамиз, деган эдим. Тағин бошқа дарвозани очиб қўймагин, демоқчийдим. Сен келганингда гапиролмай ўтирганимни қара. Эсингдами, уйингга яқин жойдаги кабобпаздан кабоб олиб бергандинг. Хотининг мақтаганича бор экан. Мазаси оғзимда қолувди. Қайси куни бирам егим келди. Тўрттагина кўтариб келиб қолса-я, деб кечгача эшикка қарабман. Одам ёши улғайгани сари гўдак бўлиб қоларкан-да. Бу сафар келса, бирга кетиб Тошкентларни айланиб икки-уч кун туриб келаман, деб турувдим. Майли, яхши бўлиб қоларман. Болаларингни нега олиб келмадинг-а? Шунақа соғиндимки. Айтган билан тушунармидинг. Ҳали ўзинг ҳам набирали бўларсан. Билсанг, сенга айтадиган гапларим кўп эди”.\n– Ўзинг ҳам жуда бўшанг бўлдинг-да. Иккита китоб қўлтиқлаб мактабингга бориб келган билан бўлди-кетдими? Шунча уддасизлигинг устига яна мол кўпайтирганингга одамнинг ғаши келади. Ҳадеб хотиннинг измига йўрғалагунча, ўз каллангни ҳам ишга солсанг бўлмайдими?\nҚамариддин акасининг олдинги гапини эшитиб, сут-қатиғи қизларидан ортмайдиган сигирини кўз олдига келтираётган эди, кейинги гапидан сўнг ер остидан дастурхонга нон келтириб қўяётган Басидага қаради. Басиданинг юзи хиёл оқариб тушди-ю, ўзи тезгина ҳовлига чиқиб кетди. Қамариддин билди: акаси атайин шундай қилди. Басида ўзи ҳақидаги фикримни эшитсин, деди. Бўлмаса, йўқлигида ҳам айтаверарди. Қамариддин барибир акасининг келганига хурсанд эди. Кеча маҳалла раиси кириб онасини кўриб чиқар экан, Қамариддинга ачиниб қараганида, у ўзини жуда ёлғиз, ожиз сезган эди. Ким билсин, чиндан ҳам, Шокиржон ака яхши дўхтир эмасдир. Акаси ҳам бир нарсани билса керак-да, ўзи ҳаракат қиляпти. Шояд онаси тезроқ тузалса. Акаси нима деса ҳам майли. Мана, ҳалиям бир нарсалар деяпти.\nБирдан она қўли билан ўз пешонасини силаб, устидаги енгил тўшак четини қайирди. Ўғиллари шошиб унга қарашди. Қамариддин онасининг хурраги қачон тинганини сезмай қолганидан ажабланиб, хаёлида: “Акам тўғри айтади: ўзим ҳам онамга бепарвоман”, – деб ўйлади. Икки ўғил каравотга яқин келиб, оналарининг юзига тикилишар, она эса буни сезиб турарди.\n“Сайфижон, ўғлим, сен укангдан бекор хафа бўляпсан. Хотиниям, ўзиям қачон бир нарса десам, хўп деб бош эгиб туради. Келиним ҳам тиллага бергисиз чиқди. Ҳали укангга тик қараб гапирган эмас. Биттагина уканг, аҳил бўлинглар, дейман. Сен ҳам ўша ёқларда қолиб кетмассан. Қайтиб ҳам келарсан. Олдинлари ҳовлини икковингизга бўлиб бераман, деб юрардим. Кейин ўйласам, мана укангнинг рўзғори ҳам катта бўлиб кетди. Яхшиси, сенга қишлоқнинг чиқаверишидан участка олсак. Балки бирор боғ сотилиб қолар. Уканг ҳам қараб турмайди: боғдаги деҳқончилиги, қўй-пўйи дегандек, сотиб, пулини беради. Яхши бўлиб қолишим билан ўзим ҳам пенсиямни жамғаришга киришаман. Ўғил уйлашингдан аввал шу ишни битирамиз, болам”.\nКечки пайт Сайфиддин телефонда ким биландир қаттиқ овозда гаплашди. Онасининг оғир бетоблигини, уч-тўрт кун боролмаслигини, у ёғига ҳам бир нима деб бўлмаслигини айтди. Она безовта бўлди. Қамариддин шунча оғиз жуфтлади-ю, лекин акасига: “Ташқарида гаплашинг, ойим эшитмасинлар”, – дея олмади. Шу куни онанинг инграшлари кўпайди. Ҳамшира ҳам укол қилишга қийналиб кетди. Уялганиданми ё чинданми, “Томирларида укол юрмаяпти”, – деб қўйди. Сайфиддин ўша шифокорни олиб келди. У узоқ эшитиб, текширди. Хонадан индамай чиқди. Дарвоза олдидагина Сайфиддинга нималардир деди.\nШу кеча тун йил бўлиб кетди. Эрталаб Сайфиддин негадир бесаранжом бўлди. Саҳарда Мингбулоқда яшайдиган якка-ягона тоғалари, қишлоқнинг Ёнғоқзор деб аталган бир бурчида деҳқончилик қиладиган кичик амакилари қаердандир эшитиб етиб келишди. Қамариддин ғалати алфозга тушди. Келганлар жуда ғамгин эди. Қўшни хола ҳаммани сўрига чиқарди. Дам соладиган одамни топтириб келди. Катталарнинг гапи билан кўргани келаётганлар ҳам бошқа уйдан кузатиладиган бўлди, онанинг ёнига ўғилларидан бошқа ҳеч кимни киритмай қўйишди. Бу вақтда онанинг кўзлари қовоқ ичида айланар, баъзида енгил хуррак билан ухлар эди. Ҳамшира бу гал уколларни қийналмай томирдан юборди. У чиқиб кетгач, она бир амаллаб кўзини очди. Ўғилларининг ташвишли кўзлари унга оғир ботди.\n“Болаларим, мен тузалиб кетаман. Сизлар ҳам Худодан сўранглар. Ҳозирданоқ иккингиз намоз бошланг. Менинг ҳали қиладиган ишларим кўп”.\nШу вақтда Сайфиддин томдан тараша тушгандек:\n– Ойи, мени кўряпсизми? – деди. Она “Ҳа”, деган ишора билан кўзини бир юмиб очди. Шунда Сайфиддин Қамариддиннинг ҳам асабига қаттиқ ботадиган бир саволни берди:\nОна кўзини чирт юмди, аввалгидан ҳам дардлироқ ингради. Шундан кейин қайтиб кўз очмади, эрталабгача жим ётди. Хуррак ҳам тортмади. Тонгдаёқ беморни кўргани келганлар сўрини тўлдирди. Сайфиддин ўзини шаҳардан туриб йўқлаётган ишхонасидагилар билан телефонда сўзлашар экан, ташқарига – кўпчилик олдига чиқишдан кўра шу ерда жавоб қилишни маъқул топди. Карахт ҳолдаги Қамариддин ўз онасининг ўлимини у қадар куюнмай кутиб турган акасининг юзига ажабланиб қарар, онасининг бирдан ётиб қолгани, акасининг ҳар галгидек, эрта туриб кетолмай, зарур ишларини телефонда кимларгадир тайинлаётгани, қариндошлар, қўшниларнинг маъюсланиб ҳовлида юришлари – ҳамма-ҳаммаси бир узун тушдек туюларди. Чошгоҳда Сайфиддин соатга қараб безовта бўлди. Узоқ жимликдан сўнг укаси ва тоғасига:\n– Мен уйга бориб болаларни олиб келай. Бунақада кечасига борадилар шекилли, – деди.\nҚамариддин чидолмади. Акасига бурилар экан, қатъий, лекин паст овозда хитоб қилди:\nСайфиддин ёнида турган тоғасига:\nТоға ўртага тушмаса, яна қанча гаплар Сайфиддиннинг ичида қолиб кетмай чиқиб келар эди. Қамариддин онасидан кўз узмай турар, юзи, жаҳлданми, бўтакадай қизарган эди. У фақат онасининг бу гапларни эшитмаётганига умид қиларди. Негаки, онаси бақир-чақир, уруш-жанжални ёмон кўрар, бирор қўшнининг уйидан қаттиқ овоз, йиғи-сиғи эшитилса, руҳи чўкарди.\n…Она жим ётар, энди киприклари ҳам қимирламас, фақат кўнгли уйғоқ, хотири бут эди. Жон кўнгил билан бир бўлар экан. Ким билсин, кўнгил жоннинг ичидами ё жон кўнгил деганими. Кўнгилни дунёсидан узиш нечоғлиқ қийин. Танангдаги бирор узвинг панд бериб, ўз ишини бажармай қўйса, ноилож, кетишга тўғри келади. Бироқ фикрингдан нималардир ўтиб турар экан, ўша фикрларнинг ўзи дунёсида қолмоқ учун бир илинж. Энг охири таслим бўлувчи ҳам шу илинж, шу умид.\n“Сайфи, сен нега келгандинг ўзи? Қани энди касалимни эшитмаган, келмаган бўлсанг. Сени шу умидда ўстирганмидим? Мени ўз оғзинг билан кечаси ўлади, деб турибсан-а? Онангман-ку. Даданг бетоб бўлганида, сен гўдак эдинг, лекин даданг менга: “Шаҳодат, мен ўғлимга ишонаман. Сени кафтида тутади, сира йиғлатмайди”, – деган эди. Келмаганингда уканг мени оёққа турғизиб оларди”. Онанинг юзида нимгина жилмайиш кўрингандек бўлди. “Қамаржоним, мени кечир, тўйларингда ёнингда туролмас эканман. Кўзимга бувинг билан бобонг кўриняпти, ана, даданг ҳам. Қизларингни эҳтиёт қил. Аканг ҳали сени кўп ранжитади. Барибир алоқангни узма. Одамлар нима дейди? Мен ҳам отангга нима дейман? Шу гапларимни ўзингга айтсам қанийди. Мендан рози…”\nТупроққа қўйиб келишганидан сўнг ҳолсиз, икки букилган Қамариддинни узоқроқ қариндошлари Раим ака холи жойга чақириб:\n– Сайфиддин ёмон куйиб кетди, бечора. Онасига жуда меҳрибон эди-да. Шаҳодат опам ҳам уни яхши кўрарди, – деди улардан бири. Бошқаси гапга аралашди:\n– Рост айтасиз. Уйдаги ўғилнинг овози ҳам чиқмади.\n– Тўғри, йиғламаса ҳам, жуда ғалати бўлар экан, – деди яна бошқаси.\nҚамариддин битта тахтани олиб чиқиб ташқарига қўйди-ю, бир нуқтага тикилганича, қолиб кетди. Бошқалар чақириб бирор ишга буюрмасалар, ўзига келиши гумон эди.\nСайфиддин бир ҳафтадан сўнг ишларимни битириб келарман, деб кетди. Шу билан қирққа бир кун қолганда келди. Хотини ҳам бир тоғора қатлама пишириб келди. Маросимнинг эртасига нонуштадан сўнг боғ томонга ўтиб ҳаяллаган акасининг кетидан кирган Қамариддин унинг теракларнинг бўйига қараб айланиб юрганини кўриб ажабланди. Акам дов-дарахтга қизиқяпти, шекилли. Зора қишлоққа қайтиб келса, дея кўнглидан ўтказди у. Акаси Тошкентга қайтиб кетганидан то шу кунгача у онасисиз ўзини жуда ғариб, ёлғиз сезиб ҳар куни Сайфиддиннинг кириб келишини кутган, келган заҳоти қучоқлаб: “Энди кетманг, шу ерда қолинг”, – дейишни дилига туккан эди. Акаси келганда эса бундай қилолмади.\n– Ойим ҳов бир гал келганимда боғ сеники. Борлигимда тенг бўлиб ўлчаб ол, мева-чевасиям сенга, девдилар.\nҚамариддин гапнинг ёлғонлигини билди, чунки онаси ҳеч қачон тириклигимда ундай қилинглар, демасди. Ана, Гулшан хола, тўқсон етти ёшга кирди. Жуда тетик бўлмасаям, болаларининг давлати бўлиб ўтирибди. Онаси эса энди олтмиш икки ёш бўлганди. Бирор марта соғлиғидан шикоят қилмасди. Акаси уни бепарволикда айблаганида, ўзи ҳам ўзини айбдор деб билиб ич-этини еб юрганди. Бунинг устига аканинг қайтиб келиб шу ерда яшаши ҳақидаги умидлари ҳам бирпасда чиппакка чиқди.\nЭртасига ўнга яқин одам келиб, теракларни кесишга тушишди. Қамариддин узун арқон топиб берди-ю, неча йилдан бери бўйига ҳавас қилиб қараб юргани – теракларнинг кесилишига қараб туролмаслигини англаб, уйга кириб кетди. Тераклар ҳар гал гурсиллаб тушганида, кўксида нимадир узилар, кўнглига оғир-оғир тошлар қулаган каби бўлар эди. Деразанинг энг юқори ойнасидан унга сўнгги марта қўл силкиётган адл теракларнинг учларига қараганча, ориқ юзини икки қўли орасига олиб ўтирган Қамариддин елкасига келиб теккан қўлни сезиб ортига қайрилди: катта қизи чойнак-пиёла ушлаб турарди:\nҚамариддин қизини бағрига босди. Хўрлиги келди, лекин кўзёшини амаллаб ичига ютди.У ҳамиша қизлари олдида ночор кўринмасликка тиришарди.\nҚамариддин боғ томонга ўтди-ю, ҳанг-манг бўлиб қолди. Бор экинлар бетартиб қулатилган теракларнинг йўғон таналарию қуюқ шох-шаббалари остида пайҳон бўлиб ётарди. Энг ёмони – онаси ўз қўли билан кўтариб боғлаган помидор пояларидан бирортаси ҳам тик қолмаган эди. Унинг кўзидан ўт чиқиб кетди. Онаси истакларни шундай текис боғлар эдики, ҳамма қўшнилар ҳавас қиларди.\n– Экинлар пайҳон бўлганига айтасиз-да, – деди Мурод теракчи бироз ўнғайсизланиб, – Сайфиддин акам кесаверинглар, экинининг пулини бераман, дегандилар.\n– Чеккадаям жой бор эди-ю… – Қамариддин гапининг давомини айтолмай кириб кетди.\n– Бу киши менинг жойимга харидор. Ўзинг биласан, дача қиляпман. Ойим айтганларидек, ўлчаб иккига бўлайлик, деб марказдан Мақсуд аканиям олиб келдим, – деди у нарида турганларга ишора қилиб. – Боғ томонни нархласак, пулини дачага ишлатардим.\nТахтадек қотган Қамариддин, ўзи сезмаган ҳолда, бошини сарак-сарак қилар эди. Бироздан сўнг у, ҳамманинг ҳайрон қараб турганини кўриб, шошиб қолди-да:\nҚамариддиннинг бошида бир оғриқ турди, кўкси ачишди. Терс бурилиб, уйига кириб кетди.\nНархлар ҳар икки томонда икки хил бўлиб, секин-секин икки томон бир-бирига яқин бўлувидан белги топди. Бироқ харидор яна бир нарса деди-ю, тортишув бошланди. Сайфиддин хит бўлиб Қамариддиннинг олдига кирди. Акасининг бу тарзда шошилинч қарор беришлари, ҳамма нарсада ўз фикрини тўғри деб ўйлашлари, укасини бир оғиз огоҳлантириб қўйишни ҳам лозим топмай, бир вақтлар чопқиллашиб катта бўлган ҳовлиларини ҳеч кўнгли бузилмай сотиш фикрига тушишларидан лол бўлиб, бутунлай гарангсиб қолган Қамариддин акасининг яна бир марта томдан тараша ташлашига амин бўлиб даст ўрнидан турди. Ҳозиргина оёқларида жон йўқ эди, аммо аллақандай куч гўё уни туртиб, турғазиб юборди. Сайфиддин укасига бирпас тикилиб турди-да:\n– Ё ўзинг олиб қўя қоласанми ? – деди.\nБироздан сўнг у маҳалласидаги синфдош оғайнисининг уйига шошиб борарди. Умарнинг пули бор. Кейин бераман, деса, йўқ демас. Сира бировдан қарз сўрамаган эди. Умарга нима дейди? Ўзимнинг боғимни сотиб оляпман, демайди-ку.\nСинфдоши жуда ҳайрон бўлди:\n– Жуда катта пул-ку, нима қиласан шунча пулни?\n– Тинчлик, акамга жуда зарур экан-да.\n– Олдим пулни, лекин келаси ой катта товар келадиган жойи бор. Ундан кейин, тўғрисини айтсам, укамга машина оламиз, деб йиғиб тургандик. Иложи бўлса, шу йил олишимиз керак-да. Сайфиддин акамгаям тайинлаб қўяйин, уйингдамилар ҳозир?\n– Умар, менга ишонмайсанми? Бераман. Сенга зарур бўлиб қолса бошқадан олиб бўлса ҳам бераман. Ҳозир уйимга бормагин. Бошқа куни борарсан. Тўхтатгин машинангни.\n– Шунча пул оғир бўларкан-да. Қандай кўтарасан? Ташлаб қўяверай.\n– Кўтариб кетавераман. Овора бўлма. Пул берганингнинг ўзиям катта гап.\n– Қамариддин, ўзингни жуда олдирибсан. Нима бўляпти? Менга айтарсан ахир. Яқин орада рангингга бир қарадингми ўзи?\n– Ҳеч нарса бўлгани йўқ, – деди ва сумкани ортмоқлаб тузук раҳмат ҳам айтолмай тез-тез юриб узоқлашди…\nБир ҳафта аввал Қамариддин ойлик маошини эртароқ олиш учун ариза ёзган эди. Мана, бугун олди. Уйда бирор улоқчаси ҳам қолмади. Ҳаммаси сотилди. Бугунги маошиниям Умарга берса, анча енгиллайди. Гарчи Умар “Ўзингни қийнама, қолганини келаси йил берсанг ҳам майли”, – деган бўлса-да, барибир қарз – қарз. Қанча тез тўласа, шунча яхши.\nУнинг шуурига бирор маъноли фикр келмас, ҳеч нарсани англамас, шунда ҳам оёқлари ўзи ҳар куни юриб ўрганганидан бўлса керак, қадрдон ҳовлиси томонга тўғри юриб борарди. Дарвозасига юз қадам қолгандагина, эсини йиғиб атрофига қаради. Бир дам тўхтаб қолди. Теварак унинг назарида оқ ва қора ранглардангина иборатдек, тезроқ уйига кириб кетмаса, шу ранглардан ҳам фақат биттаси қоладигандек эди.\nОй янги бўлди. Яхши ҳам иш бор, тили бир-биридан ширин қизлари, ҳангоматалаб дўстлари, ҳар бурчаги қадрдон ҳовлиси, ёмғир-қордан сақлайдиган уйи бор. Буларнинг бариси кўзёшини жилмайишга, кўнгил доғини малҳамга, азиятни марҳаматга, аразни кечиримга алмаштиришга қодир.\nҚамариддин мактаб биносида эшигига “Тарих хонаси” деб ёзилган ёруғ хонада қоғозларга кўмилиб ўтирарди. Узун йўлакдан эшитилаётган “тақ-туқ” оёқ товушларига ҳайрон бўлиб турган эди, остонада ишга янги келган қиз Заҳро пайдо бўлди.\nҚамариддин даст ўрнидан турди. Басида ҳеч қачон мактабга унинг ортидан келмаган. Нима бўлди экан? Ўзи анчадан бери паришонхотир бўлиб юрувди. Ие, ёнидаги катта опаси-ку. Қизларнинг бирортаси… Йўғ-е! Қайси куни опам билан дўхтирга бориб бир кўриниб келай, тобим йўқ деганмиди? Бугун ҳамма ўқитувчилар ҳовлига чиқиб олишганми? Акам келдимикан? Басиданинг боши нега эгик?\nҚамариддин оёқлари чалишиб-чалишиб, ўйлари чалкашиб-чалкашиб дарвозадан чиқиб, ўзини кутиб турганларга яқинлашди. Салом берган бўлди.\n– Ҳа, домлажон, тинчлик, − деди Басиданинг опаси шошиб. − Уйга кетсангиз бирга гаплашиб кетармиз, деб мен чақиртирувдим. Дўхтирга борувдик. Ҳаммаси жойида экан, қизларингизнинг онаси соғ-саломат экан. Шунга хурсанд бўлиб сизга етказай дедим эртароқ.\n– Ҳалиги, опам яна қиз бўлса, ўзингни қийнаб ўтирма, девдилар, кейин… унақа эмас экан.\nҚамариддин гапни тушуниб етгунича йўл четидан таниш хотинлар келиб қолишди-ю, Басида билан опаси аёллар билан кўриша кетишди. Қамариддин хўшлашишни ҳам унутиб хотинлар ёнидан ўтиб мактаб ҳовлисига кириб кетди.\n– Ойи… биламан сиз ҳали ҳам тепамизда туриб… бизга тилак тилайсиз. Акамни ҳам, мени ҳам кечирган бўлсангиз керак, ойи. Мана, насиб этса, ўғилли бўларканман. Бир нарса сўрасам… майли дейсизми? Ўғлимнинг отини Сайфиддин қўяман. Чунки… чунки… акамни яхши кўраман. Сизга ваъда бераман. Уни сизнинг кўнглингиздагидек қилиб тарбиялайман. У бизнинг − мен билан акамнинг хатоларини такрорламайди. Мен унга… ҳам дада, ҳам ака бўламан. У менга ҳам ўғил, ҳам ука бўлади, ойи… Мен уни ёлғизлатмайман. У эса бизни бошида кўтаради, кексарганимизда авайлайди. Ваъда бераман, ойижон. Биламан, сиз ўшанда осмонларда туриб биздан жуда хурсанд бўласиз…\nҚамариддин айтиб-айтиб йиғлар, кўзёшлари ҳеч тўхтамас, юрак-юрагининг тугунларини бўшатиб, кўнгил ғуборларини ювиб турганида, яхшики, қабристонда ҳеч ким йўқ эди.\nРукнларМаъмура Зоҳидова (1973)\n← Аввалги Аввалги Жасур Кенгбоев. Нотаниш аёл (ҳикоя)\nКейинги → Кейинги: Тошкент инглиз тили мутахассислари анжуманига мезбонлик қилмоқда


Каримов 1 июлга қадар хориж сармоядорларидан ярим миллиард доллар кутмоқда\nЎзбекистон президенти имзолаган янги фармонга кўра¸ мамлакат ҳукумати жорий йилнинг 1 июлига қадар хориж сармоядорларига Ўзбекистондаги 55 корхона ва ширкатнинг давлатга тегишли 437 миллион долларлик акцияларини сотиши мумкин.\nМазкур фармон орқали 2015 йилнинг 5-6 ноябрида Тошкентда бўлиб ўтган Халқаро инвестиция форуми давомида имзоланилган келишувларни амалга ошириш бўйича қўшимча чора-тадбирлар ҳам тасдиқланди.\nФармонга кўра¸ ушбу форумда эришилган келишувларни амалга ошириш бўйича махсус комиссия ташкил этилди ва унга Молия вазири¸ Бош вазирнинг 1-ўринбосари Рустам Азимов раис этиб тайинланди.\nУшбу комиссия 1 мартга қадар форум давомида имзоланилган келишувлар юзасидан хорижий инвесторлар билан музокараларни якунлаши¸ ëки савдога қўйилган корхоналардаги давлат активларини бошқа хориж харихорларига сотиши керак бўлади.\n2015 йил май ойида Ўзбекистон раҳбарияти мамлакатдаги 68 стратегик корхона¸ хусусан¸ тўрт банк орасидан давлат активлари хорижий инвесторлар учун савдога қўйиладиган ширкатлар рўйхатини тасдиқлаган эди.\nЖорий йил февралида ҳукумат 1 июлга қадар хориж сармоядорларини жалб этиши лозим деб топилган 89 акциядорлик ташкилоти рўйхатини тузиб чиқди.


НАТО йиғини давом этмоқда\n24 ноябр 2020, Тошкент вақти: 09:28\nПольшанинг Краков шаҳрида НАТОга аъзо давлат Мудофаа вазирларининг учрашуви давом этмоқда.\nНАТО Мудофаа вазирлари бугунги якуний учрашувда халқаро альянсни қайта ислоҳ қилиш масаласини муҳокама қиладилар.\nБундан ташқари вазирлар НАТОга аъзо бўлиш уринишларини давом эттириб келаётган Украина ва Грузия расмийлари билан ҳам учрашадилар.\nНАТОга аъзо 26 давлат Мудофаа вазирларининг пайшанба кунги учрашувида асосий диққат-эътибор Афғонистондаги урушга қаратилди.\nАҚШ ўз иттифоқчиларини Афғонистонга қўшимча ҳарбий куч юборишга чақирди.\nБироқ НАТОнинг айрим давлатлари ҳозирча Афғонистонга қўшимча ҳарбий юбориш борасида сукут сақламоқдалар.


Лукашенко Франция раҳбарини ғўр сиёсатчи деб атади ва унга Франциянинг ички ишлари билан шуғулланишни маслаҳат берди. Унинг фикрига кўра, Макрон «Беларус президентлигига собиқ номзодлардан бирига» жуда катта эътибор беряпти.\nБеларус етакчиси Александр Лукашенко Франция президенти Эммануэл Макронга «атрофга камроқ қарашни» ва ўз мамлакатининг ички ишлари билан шуғулланишни маслаҳат берди, деб хабар қилмоқда БелТА. У Макроннинг Лукашенко ўз лавозимини ихтиёрий равишда тарк этиши кераклиги ҳақидаги баёнотига шундай жавоб қайтарди.\nЛукашенконинг сўзларига кўра, Макрон «ўз мантиғига амал қилган ҳолда» 2018 йилда, Францияда «сариқ жилетлар» норозилик намойишлари бошланганда истеъфога чиқиши керак эди. Дастлаб намойишчилар ёқилғига нархлар ва солиқларни оширмасликни талаб қилди, кейин президентнинг истеъфосини сўрай бошлади.\n«Йиллар ўтди, «жилетлар» ҳанузгача кўчаларда, жаноб Макрон ҳали ҳам ўз лавозимида, Франция эса оммавий норозиликлар одатий ҳолга айланган мамлакатга айланди», - деди Беларус президенти.\nБундан ташқари, Францияда «вақти-вақти билан» Black Lives Matter («Қора танлилар ҳаёти аҳамиятга эга») ҳаракати билан боғлиқ муаммолар ҳамда Лион ва Марселда мусулмонларнинг норозилиги келиб чиқмоқда, дея давом этди Лукашенко.\nУнинг фикрига кўра, Лукашенко «ғўр сиёсатчи» деб атаган Макрон «Беларус президентлигига собиқ номзодлардан бирига» ҳаддан ташқари эътибор қаратмоқда. «Ушбу собиқ номзоднинг аёл экани ҳисобга олинса, Франция раҳбари мамлакат муаммоларидан ташқари, шахсий муаммоларга ҳам дуч келиши мумкин», - деди Лукашенко.\nБир кун олдин Le Journal du Dimanche газетасига берган интервьюсида Макрон Беларусдаги вазиятни демократия мантиғини тушуна олмайдиган авторитар ҳукумат инқирози, деб таърифлади. Шу муносабат билан, унинг фикрига кўра, Лукашенко истеъфога чиқиши керак. Франция раҳбари 9 август куни республикада бўлиб ўтган сайловлардан бери Беларусдаги норозилик акцияларида қатнашаётган намойишчиларга қойил қолганини айтди. «Ҳар шанба юриш ўтказаётган аёллар айниқса ҳурматга сазовор», - дея қўшимча қилди у.\nАвгуст ойининг ўрталарида Макрон Европа Иттифоқи Беларусдаги вазиятни ҳал қилишда воситачи сифатида қатнашишга тайёрлигини эълон қилди, шунингдек, Россия президенти Владимир Путинни республиканинг инқироздан чиқиши учун вазиятни ҳал қилишда ва мулоқотда ёрдам беришга чақирди.\nБеларус МСК расмий маълумотларига кўра, Лукашенко сайловларда 80 фоиздан кўпроқ овоз билан ғолиб бўлди. Мухолифат номзоди Светлана Тихановская, МСКнинг таъкидлашича, 10 фоиздан сал кўпроқ овоз олган. Унинг штаби Тихановская 70 фоиздан 80 фоизгача овоз олганини айтиб, ушбу хулосага рози бўлмади.\n23 сентябрь куни Лукашенконинг инаугурацияси Минскда олдиндан эълон қилинмаган ҳолда ёпиқ эшиклар ортида бўлиб ўтди. Уни АҚШ, Украина, Германия, Эстония, Словакия, Чехия, Литва, Канада ва Буюк Британия каби бир қатор давлатлар тан олмади. ЕИ ушбу жараённинг ўзи ҳам, Лукашенконинг янги муддати ҳам етарли қонуний асосга эга эмаслигини маълум қилди.\nЕИнинг ташқи ишлар ва хавфсизлик сиёсати бўйича олий вакили Жозеп Боррель Беларусга қарши санкцияларни қўллаш учун барча саъй-ҳаракатларни амалга оширишга ваъда бериб, бутун Евроиттифоқнинг обрўси бунга боғлиқлигини таъкидлади. Reuters хабарига кўра, АҚШ, Канада ва Буюк Британия Беларус фуқароларига сайловлар сохталаштирилгани ва тинч намойишчиларга қарши зўравонлик ишлатилгани учун чоралар кўрмоқчи.\n23:46 / 13.11.2020\nЛукашенко муддатдан олдин лавозимидан кетмаслигини маълум қилди\nЕвропа иттифоқи Александр Лукашенкога қарши санкциялар киритди\n19:05 / 05.11.2020\nЛукашенко Польшага ишлашга кетаётган шифокорларни Беларусга қайтиб киритмасликни буюрди


Ўзбекистон “Сколково”да ўзининг стартаплари қўллаб-қувватланишига умид қилмоқда - 21.11.2019, Sputnik Ўзбекистон\nИнновацион ривожланиш вазири “Сколково” жамғармаси раиси билан учрашди. Томонлар қўшма истиқболли лойиҳаларни муҳокама қилишди. 21.11.2019, Sputnik Ўзбекистон\n© Министерство инновационного развития РУзДворкович и Абдурахмонов\n© Министерство инновационного развития РУз\nТОШКЕНТ, 21 ноя - Sputnik. Инновацион ривожланиш вазирлиги ва “Сколково” инновацион маркази ўртасида келишув имзоланди, дея хабар қилмоқда вазирлик матбуот хизмати.\nКелишув ўзбек стартап лойиҳаларини қўллаб-қувватлаш ва марказдаги халқаро гимназиясида ёшларни ўқитиш, ўзбек мутахассисларининг малакасини оширишни назарда тутади.\n21 Ноябр 2019, 11:09\nҲужжат, хусусан, Ўзбекистондаги стартап лойиҳаларининг “Сколково” инновацион марказида ўтказиладиган демо-кунларда иштирок этишини назарда тутади.\nИнновацион ривожланиш вазири Иброҳим Абдураҳмонов Россиянинг “Сколково” инновацион марказига ташриф буюриб, “Сколково” жамғармаси раиси Аркадий Дворкович билан учрашди. Томонлар қўшма истиқболли лойиҳаларни муҳокама қилишди.\nКелгуси йилнинг иккинчи ярим йиллигида “Сколково“ инновацион марказининг етакчи мутахассислари Ўзбекистонга ташриф буюриб, мамлакат стартап экотизими вакиллари учун ўқув курслари ташкил этишади.


Открытый урок на тему "Д д товуши ва ҳарфи"\nИнфоурок › Другое › Конспекты › Открытый урок на тему "Д д товуши ва ҳарфи"\nДарс мавзуси: Дўппи кийган бола\nМавзу юзасидан тушунча бериш. Қамбар Ўтаев ижоди билан таништириш;\nОғзаки нутқини ўстириш, фикрлаш қобилиятини ривожлантириш, китоб ўқишга деган қизиқишини орттириш, тўғри, тез, равон ўқишга ўргатиш;\nБолаларни бош кийимни эъзозлашга, миллий урф одатларимизни қадрлашга, меҳр оқибатли бўлишга ўргатиш.\nДарснинг тури: аралаш\nДарснинг услуби: тушунтириш, савол-жавоб, суҳбат\nҲар кун шод кулиб қуёш,\nАбадий дўстлик билан.\nФахр этамиз барчамиз.\nЎтилган мавзуни мустахкамлаш\nБерилган саволларга жавоб топиб, кроссворд бажарилади.\nУй хайвони (ит)\nЎғил бола исми (Ўткир)\nУй паррандаси (ғоз)\n“Кенг” сўзга зид маъноли сўз. (тор)\nЎқув қуроли (чизғич)\nОдоб …. Бошланади.\nҚозоғистон шиҳарларидан бири (Чимкент)\nБирини кессанг, ўнини …\nДемак,тўғрилик сизни ҳар доим тўғри йўлга бошлайди. Ҳеч қачон адашмай тўғри юришимиз керак.\n“Адашманг” шеърини ифодали ўқиш.\nЯнги мавзуни баёни\nДўппи кийган бола\nҚамбар Ўтаев ҳақида маълумот берилади. Қамбар Ўтаев табиатни эъзозлайдиган гўзал шеър , қўшиқ ва достонлар яратиб келаётган ажойиб шоирлардан биридир. Шоир “Оқ булут, кўк булут”, “Дўстлик керак”, “Қалам дейди”, “Асил бобо”, “Гўзал одоб”, “Ватанни яшнатайлик” каби шеърлар болаларга атаб ёзган.\n“Дўппи кийган бола” шеърининг ғоявий мазмуни билан таништирилади. Шеърни ифодали ўқиб эшиттирилади. Дўппининг бош кийим ҳисобланиши,унинг турлари жуда кўп эканлиги, унинг каштасида ярим ой шакли акс этганлиги, дўппилардан ҳар бир миллатнинг ўзига хос урф-одатлари билиб олиш мумкинлиги айтиб ўтилади.\nЎзбек ва қозоқ миллатининг дўпписининг шакли, нақшлари таққосланади.\nҚозоқ халқининг бош кийимларининг суратлари кўрсатилади.\nДўппилар: наманган дўпписи, Марғулон дўпписи, Қўқон дўпписи, Чуст дўпписи, Андижон дўппи.\nДўппи тикиш қўл хунармандчилигининг бир тури. Момоларимиз, қизлар қўлида турли кашталар тикиб, ҳар бир вилоятга мос дўппи тикишган.\nКомпьютердан “Дўппи тиктим ипаклари тиллодан” қўшиғи эшиттирилди.\nА) шеър юзасидан луғат иши ўтказилди\nБ) ўқувчиларга дўппи ҳақида билганлари ёздирилади.\nБилимларни умумлаштириб, фаол ўқувчиларни рағбатлантириш, баҳолаш.\nУйга вазифа: шеърни ифодали ўқиш ва дўппи расмини дафтарга чизиб келиш\nАликулова Клара Бахриддиновна\nНомер материала: ДВ-462385\nОткрытый урок на тему "Дўппи кийган бола"\nОткрытый урок по математике на тему "10 ичида оғзаки ҳисоблаш. 10 сонини мустаҳкамлаш"\n"Тәрбие-тал бесік" сынып сағаты 7"Ә"сынып\n" Индивидуальный план работы на межаттестационный период по повышению профессионального уровня" конспект\nПротоколы МО за 2014-2015\nПрезентация "Портфолио учителя татарского языка и литературы"


Президент Мирзиёевнинг тарихий миссияси — Sof.uz\nКамолиддин Раббимов 17.01 09:46 5436 Колумнистлар\nСиёсатчиларнинг, айниқса, давлат раҳбарларининг фаолияти тарихий ўлчовга, мезонга эга. Уларнинг фаолиятлари тарихий мерос нуқтаи назаридан ўлчаниши, табиий бир ҳолат ҳисобланади. Ўзбекистоннинг биринчи Президенти Ислом Каримовнинг мероси – бу Ўзбекистон давлатчилиги ташкил топиши, шаклланиши, ва бу давлатчиликнинг табиати билан ўлчаниши кўпчиликда эътироз ўйғотмаса керак.\nСобиқ иттифоқ қулагач, Ўзбекистонда янги давлат ва янги жамият шакллантириш тарихий миссияси айнан Ислом Каримов зиммасига тушди ва биринчи Президент бу вазифани, ўз имконияти доирасида амалга оширди. 2016 йилга келиб, Биринчи Президент ҳаётни тарк этар вақтда, Ўзбекистонда кучли давлат шаклланган эди. Кучли давлат, Ўзбекистон собиқ ҳокимияти тафаккурига кўра – кучли марказлашган ҳокимиятни, жамиятдаги вазиятни тўлалигича механик назорат қила оладиган ҳокимият органларини назарда тутарди.\nАслида, янги пайдо бўлган Ўзбекистонда этатизмдан, авторитаризмдан бошқа тажриба ҳам, тасаввур ҳам мавжуд эмасди. Эндигина шаклланиб келаётган жамиятнинг демократик тажрибаси, собиқ иттифоқ даврида ижтимоийлашган сиёсатчилар зеҳниятида бетартиблик, анархия, давлатчиликнинг яраланиши ва оқибатда, мустақилликни бой берилиши деган тасаввурни берар эди.\nНима бўлганда ҳам, Ўзбекистон биринчи Президенти Ислом Каримовнинг тарихий мероси – бу кучли марказлашган, хавфсизлик ва барқарорлик мустаҳкам таъминланган ва анча мутлақлаштирилган қудратли давлат, яъни, ҳокимият ва ҳукумат бўлди.\nЎзбекистонда янги ҳокимияти кун тартибига анчадан бери кутилган долзарб вазифаларни қўйди: бу давлат ва жамият ҳаётининг кенг қамровли ислоҳот қилишки, Ўзбекистон халқи ўзини таъминлашга етарли миллий бойлик яратишга ва уни адолатли тақсимлашга малакали бўлсин. Ушбу вазифани амалга ошириш эса, давлат ва жамият ўртасида шаклланган муносабатларни тўлиқ қайта кўриб чиқишни назарда тутади. Бунда давлат бош (яъни, ягона) ислоҳотчи, жамият эса муте ислоҳот қилинувчи деган муносабатлар қайта кўриб чиқилиши лозим бўлади.\nРивожланган давлатлар – бу кучли шаклланган фуқаролик жамиятларидир. Фуқаролик жамиятида ҳар бир одам ўз ўрнини билади, ўз муаммоларини ҳал қилиш борасида юқори тасаввурга ва малакага эга бўлади, давлат эса одамларнинг муаммоларини ҳал қилишда юқори даражада ҳамкорлик қилади. Бу дегани, давлатда ва жамиятда ижтимоий муаммоларни чуқур англайдиган ва уларни самарали еча оладиган юқори салоҳиятли профессионаллар қатлами шаклланганишини назарда тутади.\nДунёдаги энг фаровон демократик давлатларда ҳам, тез суръатларда ривожланиб бораётган авторитар давлатларда ҳам шу нарса кўринадики, бу давлатларда малакали сиёсий, иқтисодий, интеллектуал элиталар шаклланган бўлиб, давлат тизими мавжуд муаммоларни муҳокама қилишни назарда тутади. Бугунги кунда кўпгина авторитар давлатларда ҳам маълум миқдорда “академик эркинлик” мавжуд бўлиб, тадқиқотчи-олимлар фикр алмашишлари, муаммолар борасида фикр билдиришлари учун муайян муқобил майдончалар ташкил қилинган. Жамиятдаги барча ўзгаришлар энг аввало, мутафаккирлар, интеллигенция тафаккурида бошланади ва фақат ундан кейингина кенг жамиятга кўчиб ўтиши мумкин бўлади.\nЎзбекистон янги ҳокимияти ислоҳотлар сиёсатини бошлар ва уни муваффақияти борасида тинимсиз гапириб келар экан, ўз-ўзидан янги Президентнинг тарихий миссияси борасида табиий ва тарихий буюртма шаклланади – бу Ўзбекистон давлатчилиги доирасида юқори малакали ва катта салоҳиятли сиёсий элита шакллантириш масаласидир. Ислом Каримовдан мерос қолган Ўзбекистон давлатчилиги, ташқаридан қараганда қанчалик мустаҳкам кўринмасин, у ичқаридан анча мўрт ва бесамар эканлиги янги ҳокимият нутқларида ҳам назарда тутилди. Энди, ушбу давлатчиликни юқори малакали элита билан тўлдириш, бойитиш ва шу орқали давлат ва жамият ўртасида мутаносибликка эришиш – янги ҳокимиятнинг бутун фаолиятини белгилаб берувчи вазифа бўлиб қолаверади.\nШубҳа йўқки, мамлакатдаги сиёсий ва интеллектуал элита қанчалик кўп сонли, малакали ва салоҳиятли бўлса, давлат қудрати, таъсир доираси ва хавфсизлиги шунчалик мустаҳкам бўлади. Сиёсий ва интеллектуал элитанинг вазифаси – давлат ва жамият олдида турган муаммоларни коллектив ақл-идрок билан, рақобат ва ҳамкорлик доирасида англаш ва ҳал қилишдан иборатдир. Ўзбекистон каби катта жамиятнинг муаммоларини на марказий ҳокимият, на маҳаллий ҳокимиятлар ечиб бериши мумкин эмас. Глобаллашган дунёда бошқа давлатларнинг турмуш даражаси борасидаги тасаввурлар ўзбекистонликларга етиб бораверар экан, ижтимоий барқарорликни ва ислоҳотлар муваффақиятини таъминлаш йўлида янги ҳокимият Ўзбекистонда малакали ва кенг кўламли элита шакллантиришни энг марказий давлат сиёсати даражасига кўтариш эҳтиёжи фақат ошиб боради.\nКенг кўламли ва малакали сиёсий элита шакллантириш вазифаси Ўзбекистонда сиёсий партиялар, маҳаллий ҳокимият органлари, фуқаролик жамияти институтлари фаолиятини ва бошқа кўплаб соҳаларни қайта кўриб чиқишни тақозо қилади. Эътибор берилса, бугун бутун бошли республикада саноқли фикр билдирувчи сиёсатчилар бор холос. Сиёсий элитанинг кенгайиши – ушбу сиёсатчиларнинг, давлат раҳбарларининг салоҳиятини кўтаради, давлат сиёсатини бойитади, давлат олдида турган вазифаларни ечилишини енгиллаштиради.\nАфсуски, бугун вилоятлар мисолида маҳаллий сиёсатчилар синфи, иқтисодчилар-сармоядорлар ва мутафаккирлар синфи ҳақида гапириш жуда қийин. Вилоятларда фақат вилоят ҳокими ва бошқа давлат органлари мутасаддиларидан бошқа ҳеч ким кўринмайди. Агар кейинги йилларда, маъмурий ислоҳотлар, жиддий сиёсий уринишлар натижасида нафақат пойтахтда, балки вилоятларда ҳам юзлаб-минглаб шахслардан иборат малакали сиёсатчилар, иқтисодчилар ва мустафаккирлар синфи шаклланмас экан, Ўзбекистонни муаммоларини ҳал қилиш суръати бир неча баробар секинлашади.


ИТИМ сўрови Ўзбекистон Республикаси тадбиркорлари оптимистик эканлигини кўрсатди\nИТИМнинг апрел ойидаги сўрови натижалари маълум бўлди\n17 May 17:00 Иқтисодиёт\nБИЗНЕС ва хизматлар ИТИМ ИҚТИСОДИЁТ объектлар сўров ТАДБИРКОРЛАР уч ой ҚИШЛОҚ ХЎЖАЛИГИ\nАпрел ойида ўтказилган сўров натижалари маълум бўлди Иқтисодий тадқиқотлар ва ислоҳотлар маркази тадбиркорлар ўртасида сўров ўтказди.\nРеспублика тадбиркорларига бизнеснинг ҳозирги ҳолати ва келгуси уч ойда кутилаётган ривожланиш истиқболларини баҳолаш таклиф қилинди. Ушбу сўров натижалари қайта ишланиб, ИТИМ ходими Ферузбек Давлетов томонидан Иқтисодий шарҳга тақдим этилди.\nАпрел ойида ўтказилган сўровда 1000 дан ортиқ компания иштирок этди. Қишлоқ хўжалигида ишбилармонлик муҳити жамланма кўрсаткичининг тармоқ контекстида март ойига нисбатан 20 фоизга сезиларли ўсиш кузатилди – бизнеснинг жорий ҳолати кўрсаткичи 10 пунктга, уч ойлик кутилмалар эса 29 пунктга ошди. .\nЕТТБ Ўзбекистонда электр узатиш линияларини қуриш учун кредит ажратади\nИккинчиси эса энг сезиларли ўсиш бўлиб, бу қишлоқ хўжалиги хавф ва зарбаларга энг чидамли эканлиги ва ҳукумат ислоҳотлари унинг маҳсулдорлигини оширишга хизмат қилаётганини тасдиқлайди.\nКомпозит кўрсаткичнинг ўзи март ойига нисбатан ўзгаришсиз қолди, бироқ 54 балл мамлакатдаги ишбилармонлик муҳитининг ижобий ҳолати ҳисобланади.\nҚишлоқ хўжалигида ишбилармонлик муҳити кўрсаткичи 61 балл, хизмат кўрсатиш соҳасида 55 балл, қурилишда 51 балл, саноатда 48 баллни ташкил этди.\nТанлов Жаҳон банки томонидан таклиф қилинган Корхоналарни ўрганиш методологиясига кўра, саноат табақалаштирилган тасодифий танлама сифатида тузилган.\nБизнес-жараённинг умумий кўрсаткичи таркибий қисмларига ўзгаришларни тақсимлаш қуйидагича:\nЯпония компанияси Навоий вилоятида IT-марказ очади\nТадбиркорлик фаолиятининг жорий ҳолати кўрсаткичи 33 баллни ташкил этади, бу эса тадбиркорларнинг ўз бизнесидаги ҳозирги ҳолатга анча оптимистик қарашларидан далолат беради. 32% учун сўнгги уч ой ичида уларнинг бизнеси ҳолати яхшиланди, 51% учун эса ўзгармади. Ёмонлашувни респондентларнинг 17 фоизи сезган.\nИшлаб чиқарилган товарлар ёки хизматларга талаб респондентларнинг 41 фоизига, ишчилар сони эса корхоналарнинг 23 фоизига ошди.\nҚишлоқ хўжалигида тадбиркорликнинг жорий ҳолати кўрсаткичи 43 балл, хизмат кўрсатиш соҳасида 34 балл, саноатда 20 балл ва қурилишда 34 баллни ташкил этди.\nКелгуси 3 ойлик истиқболларни кутиш индикатори 78 пунктга етди, бу эса тадбиркорларнинг келажакка оптимистик қарашини билдиради.\nБизнес истиқболлари яхшиланмоқдами, деган саволга тадбиркорларнинг 81 фоизи ижобий жавоб берди. Шунингдек, 73% яқин келажакда уларнинг товарлари ёки хизматларига талаб ўсишини кутишади. Респондентларнинг 65 фоизи эса ходимлар сонининг ошишини кутмоқда.\nРеспондентларнинг 35 фоизи товар ёки хизматлар нархлари кейинги уч ойда бир хил даражада қолишига ишончи комил, 30 фоизи нархлар ошишини кутмоқда, 28 фоизи эса нарх динамикасини башорат қила олмади. Яна 6% эса нархлар тушишини таклиф қилган.\nТармоқлар бўйича кутилаётган кўрсаткич қуйидаги ўзгаришларни кўрсатмоқда: қишлоқ хўжалиги – 80 балл, саноат – 79 балл, қурилиш – 70 балл ва хизмат кўрсатиш – 77 балл.\nУмуман олганда, тадбиркорлик субъектлари келгуси уч ойда иқтисодиётни ривожлантиришда ижобий тенденцияларни кўраётганини айтиш мумкин.\nРеспондентларнинг 37 фоизи ўз бизнесини ривожлантиришда тўсиқларни кўрмайди.\n2020 йил август ойида Ўзбекистондан 31,7 тонна олтин сотилган\nКанада компанияси Ўзбекистонда мис кластерини ривожлантиришга жалб этилди\nСамарқанд вилоятини ривожлантиришнинг устувор йуналишлари аниқланди\nЎзбекистон ва Малайзия ўртасидаги ҳамкорликнинг истиқболлари тўғрисида: бош вазирларнинг музокаралари


ЮРТБОШИМИЗ МУРОЖААТНОМАСИ ХАЛҚ МАНФААТИНИ КЎЗЛАЙДИ | Хабарлар | Самарқанд вилояти ҳокимлиги\nЮРТБОШИМИЗ МУРОЖААТНОМАСИ ХАЛҚ МАНФААТИНИ КЎЗЛАЙДИ\nБУЛУНҒУР ТУМАНИдаги Хўжамазгил маҳалласида Президентимизнинг Мурожаатномаси мазмун-моҳиятини халққа етказиш мақсадида тадбир бўлиб ўтди.\nТадбирда иштирок этган Тошкент ахборот технологиялари университети Самарқанд филиали, Самарқанд қишлоқ хўжалик касб-ҳунар коллежи педагог-ўқитувчилари, туман хотин-қизлар қўмитаси масъуллари бир гуруҳ маҳалла аҳолисига Мурожаатноманинг мазмун-моҳияти, ундаги устувор йўналишлар ҳақида гапириб берди.\n- Юртбошимизнинг Мурожаатномасида кўрсатилган масалаларни фуқароларга етказиш ва ижросини таъминлаш муҳим вазифа саналади, - дейди ТАТУ Самарқанд филиали кафедраси мудири Х.Жуманов. - Негаки, мамлакатимизда янги ишлаб чиқилаётган қарор ва қонунлар барча соҳани кенг қамраб олган. Биргина мисол. Ҳаракатлар стратегияси бешта уствор йўналишни ўз ичига олган.\nТадбирда фуқароларнинг муаммо ва камчиликлари ҳам тингланди.\nЖумладан, фуқаро Узоқбой Қаҳҳоров қишлоқдаги мактабда синфхоналар етишмаслиги, ҳудуддаги айрим йўлларнинг носозлиги, дўконда ун маҳсулотлари камлиги ва тижорат нархида сотилаётгани борасида мурожаат қилди.\nОҚДАРЁ ТУМАНИ Лойиш шаҳарчасидаги 20-умумтаълим мактабида бўлиб ўтган тадбирга шу ҳудуддаги, шунингдек, Ўзбекистон, Амир Темур, Янгиобод маҳаллаларнинг аҳолиси иштирок этди.\nТадбирга ташриф буюрган республика ва вилоят тарғибот гуруҳлари аъзолари Президентимизнинг Мурожаатномасида келтирилган вазифаларни содда усулда, факт ва рақамлар асосида тушунтириб бердилар.\nСўзга чиққан туман тиббиёт бирлашмаси саломатлик маркази бошлиғи Гулсара Қосимова, Лойиш маҳалласида яшовчи меҳнат фахрийси Анвар Эҳсонов, Янгиобод маҳалла фуқаролар йиғини раиси Шакар Абдиев ва бошқалар мавзу юзасидан ўз фикр ва мулоҳазалари билан ўртоқлашдилар.\nҚЎШРАБОТ ТУМАНИ педагогика ва хизмат кўрсатиш, иқтисодиёт ва сервис, саноат ва сервис касб-ҳунар коллежларида ўтказилган тадбирларда Президентимизнинг Олий Мажлисга Мурожаатномаси мазмун-моҳияти кенг оммага етказилди.\nСамарқанд давлат архитектура ва қурилиш институти профессор-ўқитувчилари Мурожаатномада келтирилган йўналишлар бўйича маълумот берди.\n- Юртбошимиз 2017 йилда туманимизга ташриф буюрганида, келажакда жунни қайта ишлаш цехлари ишга тушишини таъкидлаган эди, - дейди Дўстлик маҳалласи Бойпушли қишлоғида яшовчи А.Рўзиев. – Тарғиботчилар бу иш бошлангани ва босқичма-босқич амалга оширилишини айтганидан жуда хурсанд бўлдик. Чунки туманимизда уй шароитида қўйчилик билан шуғулланаётганлар анчагина-да.\nИШТИХОН ТУМАН ижтимоий-иқтисодиёт коллежида бўлиб ўтган тадбирда Самарқанд давлат чет тиллар инстититунинг профессор-ўқитувчилари, меҳнат фахрийлари, маҳалла фаоллари ва ёшлар иштирок этди.\nСуҳбат давомида институт проректори А.Эшқобилов, доцент М.Ҳамидова, ўқитувчи И.Саломовлар Мурожаатнома юзасидан очиқ мулоқот олиб бордилар.\n- Бугун туманимизда ёпиқ сув ҳавзасининг фойдаланишга топширилгани кўнглимиздаги иш бўлди, - дейди меҳнат фахрийси 65 ёшли отахон Исмоил Омонов. – Спортга бўлган эътибор борган сайин кучайиб бораётгани Мурожаатномада ҳам келтирилган эди. Мана, бунга ўзимиз ҳам гувоҳ бўлиб турипмиз. Энди туманимиз ёшлари спортнинг бошқа турлари қатори сув спортидан ҳам чемпион бўлади.\nҲудди шундай тадбир 21-мусиқа ва санъат мактабида ҳам ўтказилди.\nПАХТАЧИ ТУМАНИдаги 1, 3, 5-умумтаълим мактабларида ўтказилган учрашувларда таълим даргоҳи педагоглари, маҳалла фаоллари, аҳоли иштирок этди. Вилоят тарғибот гуруҳи аъзолари Самарқанд тиббиёт институти проректори Зафар Аминов, кафедра мудири Мансур Матлубов, доцент Юсуф Ҳалимбетовлар мамлакатимиз ҳаётида кечаётган муҳим ўзгаришлар, олиб борилаётган кенг кўламли ислоҳотлар, ва албатта, Ўзбекистон Республикаси Президенти Шавкат Мирзиёевнинг Олий Мажлисга йўллаган Мурожаатномаси мазмун-моҳияти ҳақида тушунча беришди.\nҚурбонтош Нуралиев, Тома маҳалласи:\n– Президентимизнинг бу ташаббуси инсон манфаатлари амалда таъминланаётганидан далолат беради. Юртбошимиз томонидан Олий Мажлисга тақдим этилган Мурожаатнома бундан буён бажарилиши керак бўлган ишларни белгилаб берди.\nНаргиза Хўжаева, Гулшан маҳалласи:\n– Мурожаатномада ютуқлардан кўра камчиликлар кўпроқ келтирилган. Масалан, аллақачон болалар боғчаси фаолиятини яхшилашимиз керак эди. Деярли ҳамма бунга эътибор бермасди гўё. Ахир келажак авлод таълим-тарбиясига барчамиз бирдек жавобгармиз. Юрагимдаги чўғ аланга олди, десам муболаға бўлмайди.\nҒайрат Эсонов, Ёбу маҳалласи:\n– Мурожаатномада ердан унумли фойдаланиш кераклиги кўрсатилгани айни муддао бўлди-да. Биз ҳам оила аҳлимиз билан эртачи сабзавот маҳсулотлари етиштириб келамиз. Қишлоқ хўжалиги соҳасида амалга ошириш керак бўлган ишлар тўлиқ қўшиламиз. Оиламиз билан лимон, ёнғоқ каби цитрус, энг асосийси, фойдали мева турларини ҳам кўпайтиришимиз керак, деган хулосага келдик. Бизга мана шу нарса туртки бўлди.\nЎткир Шаҳриёров, Истиқбол маҳалласи:\n– Қишлоқлардаги электр энергиясини тақсимлаб берувчи трансформаторлар эскириб кетган. Уларни алмаштириш, электр энергиясида рўй бераётган узилишларга йўл қўймаслик зарур.\nМурожаатномада яқин вақтларда электр таъминотида узилишлар бўлмаслиги ҳам кўрсатиб ўтилган. Бизни ўйлаб шундай тинимсиз ишлаётган Президентимизга мадакор бўлишимиз керак.\nМаърифат Ғаффорова, Мирза Нодим маҳалласи:\n– Мурожаатномада тадбиркорлик, оилавий бизнесни янада ривожлантириш зарурлиги кўрсатилган. Биз ҳам оилада асаларичилик, паррандачилик каби соҳаларни ривожлантириб, юртимиз ривожи учун ҳаракат қилишимиз керак. Ахир, тадбиркорлар икки йил Президент ҳимоясида бўлади.\nШундан сўнг ҳам айримлар ишсизлик ҳақида гапирса уят, жуда уят бўлади-да.\nОхирги ўзгариш: 06/01/2018 22:19. Кўрилганлиги: 1000\nМатериал манзили: https://samarkand.uz/press/news/yurtboshimiz-murojaatnomasi-xalq-manfaatini-kozlaydi


Британиялик Шарм-аш-Шайх аэропортида 30 доллар эвазига юкларини текширувсиз ўтказганини сўзлаб берди\n17:37 / 06.11.2015\n2015 йил аввалида британиялик Дэйл Паркин ва унинг турмуш ўртоғи Мисрнинг Шарм-аш-Шайх аэропортида барча назорат ҳудудлари, жумладан, юклар текширувини айланиб ўтган ҳолда самолётга чиқиб олган эди. Бу ҳақда у Sky News телеканалига берган интервьюсида сўзлаб берди.\nПаркиннинг сўзларига кўра, турмуш ўртоғи билан аэропортга келганидан сўнг терминалдаги узун навбатларга кўзи тушади. Бир оз вақтдан сўнг унинг олдига соқчилардан бири келиб, британияликка ноқулайликдан осонгина қутулиш йўли борлигини айтади. Улардан барча хавфсизлик жараёнларини четлаб ўтган ҳолда самолётга чиқиб олиши учун 20 фунт стерлинг (30 доллар) “хизмат ҳақи” сўрайди.\nСайёҳлар бунга рози бўлишади ва айтилган пулни тўлаб, юкларини конвейер тасмасига сканер текширувисиз қўйишади.\n“Ўша пайтда 20 фунт эвазига навбатларни айланиб ўтиш мумкинлиги бизни ҳайратга солган эди. Содир бўлган янгиликни эшитгандан сўнг бу ишнинг мудҳиш оқибатини англаб етдим”, - тан олди Паркин 31 октябрь куни Синай яриморолида Россиянинг Airbus A321 йўловчи лайнери ҳалокатга учрагани билан боғлиқ ҳодисага изоҳ берар экан.\nЭслатиб ўтамиз, 2015 йилнинг 31 октябрь куни Россиянинг "Когалимавиа" авиакомпаниясига тегишли Airbus-321 лайнери парвозга кўтарилгандан 23 дақиқа ўтиб ҳалокатга учраган эди. Мазкур самолёт бортидаги 217 нафар йўловчи ва етти нафар экипаж аъзосининг барчаси ҳалок бўлди.


2919 09:57 / 22.07.2017\nОдамларга фойда етказиш яхшилик қилишнинг асоси, худбинлик ва зиқналикдан қутулишнинг бош чорасидир. Ислом дини ҳам ана шу юксак фазилатга чорлайди, инсонларни давоми...\n2190 10:08 / 21.07.2017\nАбу Ҳурайра розияллоҳу анҳудан ривоят қилинади.Расулуллоҳ соллаллоҳу алайҳи васаллам.Касодга учраган кимлигини биласизларми, дедилар..Бизнинг ичимизда касодга давоми...\n3486 18:04 / 19.07.2017\nБу маънодаги тарафкашлик ўз қавми ёки тарафи фойдасига ноҳақдан тарафкашлик қилишдир.4686. Восила ибн алАсқаъ розияллоҳу анҳудан ривоят қилинади.Эй Аллоҳнинг давоми...\n1857 18:01 / 19.07.2017\n8773 17:46 / 16.07.2017\n2138 17:32 / 15.07.2017\n2685 18:01 / 10.07.2017\nИслом инсонни мукаррам қилиш бўйича кўрган чоралар ичида либос масаласи ҳам бор. Бу масалада инсоннинг кийиниш маданиятига риоя қилиши ўзи учун обрў ва мартаба давоми...\n4131 17:57 / 10.07.2017\n295 Абу Туфайлдан ривоят қилинади.Набий соллаллоҳу алайҳи васалламнинг Жиъронада гўшт тақсимлаётганларини кўрдим. Ўша кунларда мен ёш бола эдим. Туя гўштининг давоми...\n2388 18:00 / 07.07.2017\n1265. Ибн Аббосдан ривоят қилинади.У зот азза ва жалланинг .Одамлардан беҳуда сўзни сотиб оладиганлари бор, деган қавли ҳақида .Қўшиқ ва шунга ўхшаш нарсалар,, давоми...\n3973 17:57 / 07.07.2017\n2127 22:45 / 06.07.2017\nЎғирлик гуноҳи кабирадир. Аллоҳ таоло Моида сурасида шундай марҳамат килади .Ўғри эркак ва ўғри аёлнинг қўлларини кесинглар. Бу Аллоҳдан бездирувчи иқоб ўлароқ, давоми...\n3286 15:15 / 04.07.2017\n30 18:00 / 27 февраль


"ОИЛА" ўз биносига эга\nЎзбекистон Республикаси Вазирлар Маҳкамаси ҳузуридаги "Оила" илмий-амалий тадқиқот маркази вилоят бошқармаси учун бунёд этилган бино тантанали равишда марказ жамоасига топширилди.\nШу муносабат билан ўтказилган тадбирда вилоят ҳокими вазифасини бажарувчи Э. Турдимов, Вазирлар Маҳкамаси ҳузуридаги "Оила" илмий-амалий тадқиқот маркази директори Д. Тошмуҳаммедова ва бошқалар сўзга чиқиб, давлатимиз раҳбарининг "Хотин-қизларни қўллаб-қувватлаш ва оила институтини мустаҳкамлаш соҳасидаги фаолиятни тубдан такомиллаштириш чора-тадбирлари тўғрисида"ги фармони асосида ташкил қилинган янги тузилма зиммасига жуда катта масъулият юкланганлигини қайд этишди. Жумладан, бугунги кунда мамлакат миқёсида энг долзарб муаммолардан бирига айланаётган оилавий ажримларни камайтириш, оилаларда соғлом маънавий муҳитни шакллантириш борасидаги ишлар марказ фаолиятининг асосий йўналишларидан бири эканлиги алоҳида таъкидланди. Шу боис, мамлакат миқёсида марказнинг қуйи бўғинлари фаолиятини самарали ташкил этиш, етарли шароитлар яратиш ишларига алоҳида ёндашув асосида эътибор қаратилаётганлиги эътироф этилди.\nВазирлар Маҳкамаси ҳузуридаги "Оила" илмий-амалий тадқиқот маркази вилоят бошқармаси учун бунёд этилган икки қаватли бинода барча шароитлар яратилган. Бу ерда хизмат хоналари ҳамда махсус ўқув курслари, семинар-тренинглар учун алоҳида хоналар ташкил қилинган. Шунингдек, янги бинода зарур қўлланмалар ва бадиий адабиётлар жамланган кутубхона мавжуд.\n— Бошқарма биносидаги шароитлар билан танишиб, хурсанд бўлдик, — дейди Вазирлар Маҳкамаси ҳузуридаги "Оила" илмий-амалий тадқиқот маркази шаҳар бўлими бошлиғи Саноат Зоҳидова. — Бошқарма мутахассисларидан фаолиятимизга боғлиқ турли тавсияларни батафсил олиб, муаммоли вазиятларни муҳокама қилиб, уларга тўғри ечим топиш учун етарли шароитлар яратилган. Энг муҳими, бу ердаги иш тартиби, шароитлар асосида биз ҳам ўз фаолиятимизни қайта шакллантирамиз.\nТаъкидлаш жоизки, бугунги кунда вилоятнинг 16 та туман ва шаҳарларида ҳам "Оила" илмий-амалий тадқиқот марказининг бўлимлари учун зарур шароитлар яратилган. Мутахассислар малакасини ошириш бўйича ўқув курслари мунтазам ташкил этиб келинмоқда.\nЯнги бинода мазкур йўналишда белгиланган ишлар янада самарали ўтказилиши йиғилганлар томонидан алоҳида таъкидланди.\n24.10.2018 143 № 84 Янгиликлар


Андижонда аёлларнинг “сирли рўйхати”: сабаб ва тафсилотлар маълум бўлди\nКиритилди: 11:22 13.08.2019. Ўқилди: 2048 марта. Фикрлар сони: 0 та.\nБўлиши мумкин эмас?! 13 ёшли қизалоқ 10 ёшли болакайдан фарзанд кутмоқда


Шанхай нега қатъий карантинга қайтмоқда? - zarnews.uz\nШанхай нега қатъий карантинга қайтмоқда?\nCOVID-19 инфекциясининг илк ўчоғи бўлган Хитой яна пандемиянинг кучли тўлқини билан юзлашмоқда. Бу ерда сайёрамиз аҳолисининг қарийб бешдан бир қисми яшашини инобатга олсак, мамлакатда касалликнинг кенг тарқалиши хавотирли оқибатларни келтириб чиқариши, шубҳасиз.\nШу сабабли Хитой ҳукумати карантин чекловларини кучайтиришга қарор қилган кўринади.\nМаълумотларга кўра, ҳозир Хитойда тарқалаётган СOVID-19 инфекциясининг катта қисмини “омикрон”нинг янги — BA.2 мутацияси ташкил этмоқда. Бироқ ушбу вариант кўп ҳолларда “яширин” аломатлар билан кечиши туфайли маҳаллий ҳукумат уларни расмий статистик кўрсаткичларга киритмаяпти.\nМасалан, якшанба куни Шанхайда ПЗР тестини топширган 3500 нафарга яқин кишида коронавирус инфекцияси қайд этилган. Шундан 50 нафарида СOVID-19нинг яққол аломатлари аниқланган. Касаллик белгилари кузатилмаган ҳолатлар эса тасдиқланган рўйхатга қўшилгани йўқ.\nБутун мамлакат миқёсида олганда ҳам вазият шундай. Яъни, якшанба куни Хитойда кунлик касалланишлар сони 1,2 мингга яқинлашган. Бироқ амалда яна 5 мингга яқин кишида симптомсиз инфекциялар қайд этилган.\nТеглар: Хитой карантин


Форумга қизиқувчилар сафи ортмоқда — Ishonch Gazetasi\nФорумга қизиқувчилар сафи ортмоқда\nКасаба уюшмалари ёшларининг «ТЕМП – 2019» Тошкент халқаро форумини ўтказиш бўйича кўрилаётган тайёргарлик ишлари қизғин кўриниш олди.\nФорум доирасидаги асосий тадбирлар бўлиб ўтадиган Тошкент вилоятининг Бўстонлиқ туманидаги «Charos» меҳмонхона мажмуасини тадбир руҳига мос равишда бадиий-ғоявий безаш ишлари бажарилмоқда. Учрашувлар, саёҳатлар ва бошқа тадбирларнинг ташкилий жиҳатларини ҳал қилиш юксак савияда амалга ошириляпти.\n– Мазкур халқаро форум ҳам Ўзбекистонда ёшларга қаратилаётган эътиборнинг ёрқин намунаси десак, адашмаган бўламиз, – дейди Ўзбекистон касаба уюшмалари Федерацияси Кенгаши раисининг ёшлар масалалари бўйича маслаҳатчиси Раҳматилла Қорабоев. – Ёшларга оид давлат сиёсатини муваффақиятли амалга ошириш жараёнида аъзоларининг салкам 50 фоизини ёшлар ташкил этувчи мамлакатимиз касаба уюшмалари фаол иштирок этмоқда. Юртимиз касаба уюшмалари ёшларига бошқа мамлакатлардаги тенгдош ҳамкасблари билан фикр ва тажриба алмашиш имкониятининг яратилиши уларнинг замонга мос илғор фикрловчи, кенг дунёқарашга эга ва ташаббускор инсонлар бўлиб шаклланишига яқиндан ёрдам бериши, шубҳасиз.\nЮртимизда илк маротаба ўтказиладиган ушбу халқаро форумнинг ижтимоий тармоқлардаги тарғиботига жиддий эътибор қаратилмоқда. «Telegram», «Youtube», «Instagram», «Facebook», «Вконтакте» тармоқларида «ТЕМП – 2019» Тошкент халқаро форумининг саҳифалари очилган. Уларда ҳар куни форум бошланишига неча кун қолгани ҳақида эслатмалар, қандай тадбирлар ўтказилиши, уларнинг қисқача мазмуни ҳақида тушунчалар бериб борилаётир.\nИжтимоий тармоқлардаги мазкур саҳифаларга кирувчилар бериб борилаётган маълумотлар билан танишган ҳолда уларга қолдираётган изоҳларида илиқ фикр ва форумга кучли қизиқиш билдираётганларини сезиш қийин эмас.\nФорум иштирокчиларини tashkenttemp2019.kasaba.uz сайти орқали онлайн тарзда рўйхатга олиш йўлга қўйилган бўлиб, унга форумда қатнашиш истагида бўлганлар ўзи ҳақидаги барча маълумотларни тақдим этиш имконига эга. Бугунги кунгача мазкур сайт ёрдамида ва электрон ёзишмалар орқали кўплаб мамлакатларнинг ёш касаба уюшма фаоллари бўлган 110 дан ортиқ иштирокчилар рўйхатга олинди.\nЭслатиб ўтамиз, мазкур халқаро форумнинг ўз олдига қўйган мақсади тадбирга ташриф буюрадиган хорижий мамлакатлар ва Ўзбекистон касаба уюшмаларининг ёш фаолларини давлатимиз раҳбари томонидан юртимизда олиб борилаётган кенг кўламли ислоҳотлар, мамлакатимизда ёшларга оид давлат сиёсатини амалга ошириш механизмлари, унда касаба уюшмаларининг иштироки, ёшларни ижтимоий ҳимоя қилиш, қўллаб-қувватлаш борасида олиб борилаётган ишлар, Ўзбекистоннинг ривожланишида муҳим ўрин тутаётган корхоналар, миллий маҳсулотларимиз билан таништириш, илмий салоҳиятни намоён этишдан иборат. Шубҳасиз, мазкур нуфузли анжуман ёшларга оид давлат сиёсатини такомиллаштириш, турли мамлакатлар ёшларини бирлаштириш ва ижтимоий аҳамиятли лойиҳалар ҳамда дастурларни амалга оширишда ижтимоий ва гуманитар ҳамкорликни фаоллаштиришга хизмат қилади.\nВАТАН СОҒИНЧИ ёхуд тарихий жасорат\nҲамкорликнинг олтин ҳалқалари


Депутатликка номзодларга, сиёсий партияларга Ўзбекистон Республикаси Марказий сайлов комиссияси томонидан белгиланадиган тартибда оммавий ахборот воситаларидан фойдаланишда тенг ҳуқуқ берилади. Депутатликка номзодларга ўз сайловчилари билан ҳам йиғилишларда, ҳам сайловчилар учун қулай бўлган бошқа шаклда учрашувлар ўтказишда тенг ҳуқуқ берилади. Сайловчиларнинг йиғилишлари участка сайлов комиссияси томонидан туман, шаҳар ҳокимлиги билан биргаликда ташкил этилади. Сайлов комиссиялари, туманлар ва шаҳарларнинг ҳокимликлари депутатликка номзодларга йиғилишлар ўтказиш учун жиҳозланган бинолар ажратадилар.\n(25-модданинг иккинчи қисми Ўзбекистон Республикасининг 1999 йил 19 августдаги 809-I-сонли Қонуни таҳририда — Олий Мажлис Ахборотномаси, 1999 й., 9-сон, 206-модда)\nСиёсий партия, халқ депутатлари туман, шаҳар Кенгаши, фуқароларнинг ўзини ўзи бошқариш органи, сайловчилар ташаббускор гуруҳи у ёки бу шахсни депутатликка номзод этиб кўрсатиш тўғрисидаги ўз қарорини сайловга кечи билан беш кун қолганда бекор қилиш ҳуқуқига эга, бу шахс тегишли вилоят, туман ёки шаҳар сайлов комиссияси томонидан депутатликка номзодлик мақомидан маҳрум этилиши мумкин. Сиёсий партия, халқ депутатлари туман, шаҳар Кенгаши, фуқароларнинг ўзини ўзи бошқариш органи депутатликка номзодлар кўрсатиш муддати тугагунига қадар тегишли вилоят, туман, шаҳар сайлов комиссиясига янги номзодни рўйхатга олиш тўғрисидаги таклиф киритиши мумкин.


Фаолияти қониқарсиз маҳалла раислари муддатидан олдин ишдан олиниши мумкин - UzNews.uz\nФаолияти қониқарсиз маҳалла раислари муддатидан олдин ишдан олиниши мумкин\nАмалдаги таҳрирга қатор тўлдиришлар киритиш таклиф қилинмоқда.\nФото:Иллюстрация / t.me/mahallavaoilainfo\nМаҳалла ва оилани қўллаб-қувватлаш вазирлиги 1993 йил 2 сентябрда қабул қилинган «Маҳаллий давлат ҳокимияти тўғрисида»ги қонунга қатор ўзгартириш ва қўшимчалар киритишни таклиф қилмоқда. Тегишли лойиҳа Норматив-ҳуқуқий ҳужжатлар лойиҳалари муҳокамаси порталига жойланди.\nУшбу қонуннинг 24-моддасига Халқ депутатлари Кенгашининг ваколатларини кенгайтириш таклиф қилинган. Унга кўра, Халқ депутатлари Кенгаши фаолияти «қониқарсиз» деб топилган ва юклатилган вазифаларни лозим даражада бажармаётган маҳалла фуқаролар йиғинлари раислари (оқсоқоли)нинг ҳисоботларини эшитиш ва уларнинг ваколатларини муддатидан илгари тугатиш тўғрисида қарор қабул қилиши мумкин.\nШунингдек, Халқ депутатлари Кенгаши томонидан маҳалла фуқаролар йиғинлари раислари (оқсоқоли)нинг ҳисоботларини эшитади.\nДавлат ҳокимияти органларига йил якунлари бўйича «намунали» деб топилган фуқаролар йиғинлари раисларини (оқсоқолини) давлат ҳокимияти органларининг кадрлари захирасига киритиш бўйича тавсиялар беради.


Сардобада одамларни қутқариш вақтида сувда оқиб кетган Миллий гвардия ходими тирик ҳолда топилди\nСардобада одамларни қутқариш вақтида сувда оқиб кетган Миллий гвардия ходими тирик ҳолда топилди. Бу ҳақда Тошкентда бўлиб ўтган брифингда маълум қилинди.\nСардобадаги сув тошқинида 3 нафар Миллий гвардия ходими сувда оқиб кетган. Улардан бири ўлик ҳолда топилган. Иккинчиси воқеа содир бўлган жойдан 15 км узоқликда топилган, у тирик. Ҳозирда учинчи ходим қидирилмоқда.\nЭслатиб ўтамиз, аввалроқ Миллий гвардия ходими Хусниддин Суяровнинг вафот этгани ҳақида хабар берилган эди. У фуқароларни хавфсиз ҳудудга кўчириш жараёнида сувда оқиб кетган.\nСирдарёда фермер сувда оқиб кетаётган икки нафар қизни қутқариб қолди\nМиллий гвардиячининг навбатдаги қаҳрамонлиги: Бу сафар аёл ўлимдан қутқариб қолинди\nҲафта қаҳрамонига айланган миллий гвардиячи тақдирланди\nМИБ ходими қаҳрамонлик кўрсатди\nАброр Амир 9 май 2020 12:42\nЭнди унакамасда улдими улдида Энди охиригача улиш керакда вада кани.:)\nГули 9 май 2020 14:59\nНега унака дивосиз? Оллохга шукур шула бор тинч яшавомиз .\nСаъдулла 9 май 2020 15:07\nУ́лди дейилмасдида аввал, бундай холатларда бедарак ёколган дейиларди. Шу ерда хам мутахасис йуклиги билиндими энди, товба\nMamlakat 9 май 2020 16:18\nShunda oqib ketganlar jami 4kiwi bõladimi\nТашкент 9 май 2020 18:58\nЭс хушиз жойидами,шу нарсани езишга???\nНаргиза 9 май 2020 19:18\nИлохим учинчи йигит хам тирик топилсин, бу бечора йигитлар халкимизни фалокатдан қуткараман деб шу холатга тушиб ўтиришибди, ота-онасига рахмат шундай ўғлонларни тарбиялаган.\nGul 10 май 2020 04:00\nShuni kalaka qilguncha kelib yordamlash yigitmisan xalqinga xizmat qil...\nШахноза 10 май 2020 04:03\nОллохим, ўзи асрасин у хам тирик бўлсинда ишқилиб, онаизори, оиласини бахтига иншоллох, юқорида фикр билдирган Аброр Амир ҳаётни ўйинчоқ деб ўйладингиз шекилли, сал ўйлаброқ ёзинг.......\nБарчиной 10 май 2020 04:49\nХудога шукур тирик экан, умри узоқ бўлсин илохим.\nУзбек 10 май 2020 04:58\nАброр амир узинг ни аканг еки уканг булганда нима киларди нг. Исмингни бе фаросат май ундан булган деб узгартир\nФеруза 10 май 2020 08:54\nНималар деб ташавоти улди улиш керакми бу йигитлар бировни фарзандлари Руза ойида карантинда огир шароитда узинга умр тилаб уйлаб гапир да катта гапириб юбормадингми худодан курмайди бунакалар тилим бор деб хар нарсани сайрашми касбинг\nАброр Амир миди санга ухшаб булар хам бировни суйган фарзанд лари узинг тушуниб гапирвосанми хозирги вактда бу кевотган балолар нимага Сенга ухшаган ларни дилига калбимга Нур кирсин диенатли булсин деб оллохимни синовлари бу жа катта кетмадингми ундан кулингдан келса саховат кил худодан куркиб узинга умр инсоф сура\nIbroxim 10 май 2020 12:06\nSan oldin O'zbekiston xalqi uchun bir nma qvol gvrdya xodimi topiladi lekin sanga oxshagan lankalar wundaym gapiradi\nЛочин 10 май 2020 12:25\nИcминг абpоp cен аpмияда хизмат kилмаганcан.ватанга хизмат нималигини билаcанми cен зшаkа боkиб йуpган биp далбаёовcан\nМахмудов одилжон 10 май 2020 14:48\nАброр амин сен тавба кил хайф сени отингу тахаллусинга эссиз одам деган ном\nАлҳамдуллилоҳ 10 май 2020 14:58\nАброр , аччиқ гаплар ёзмоқчидим, лекин юқоридаги комментариялар етса керак.\n"Аввал ӯйла ,кейин сӯйла" деб бекорга айтишмаган.\nBankir xonim 10 май 2020 22:21\nIloxim umri uzoq bulasin, yaqinlari uchun xursandman.\nМуслим 11 май 2020 08:29\nАброржон углим,ажаб бефаросат ва устига имонсиз экансиз.Аллохга тавба килинг.Тил югуриги бошга дейдилар,яна бошингизга тушмасин.\nМатлюба Киямовна 11 май 2020 23:45\nБарча ички ишлар ходимларини оллох уз панохида асрасин илойим хаммангизга\nСамарқандда дунёга келган икки бошли чақалоқ вафот этди\nСамарқандда дунёга келган икки бошли чақалоқ вафот этди. Бу ҳақда ССВ хабар қилди. Аввалроқ шу йил 27 июнь куни...\nЎзбекистонда доллар ва евро курси кўтарилди. Бу ҳақда МБ маълум қилди. Эртага, 7 июлдан кучга кирадиган расмий курсга...


Автосаноатга салбий қарашлар қачон ўзгаради? Италиядаги...\n01.05.2021 22:08 0 3209\n«Хориждаги ватандошлар»нинг бу галги суҳбатдоши Италиянинг Турин политехника университети магистранти Бекзод Абдумаликов. У «Автоматик инжиниринг» мутахассислиги бўйича таҳсил олади. Бакалавр босқичини Андижон машинасозлик институтида тамомлаган.\nУ билан суҳбатимиз Турин университети, олий таълимдаги муаммолар, Италия тажрибаси ва ишга кириш учун диплом баҳоларининг аҳамияти мавзуларида кечди.\n«Бакалаврдаги билимларим ўзим учун камдек туюлди...»\n«Автоматик инжиниринг» йўналишини танлашимга сабаблар кўп. Асосий сабаб 2019 йил бакалавр босқичини Андижон машинасозлик институтида тамомлаганим бўлган. Ўша вақт бакалаврдаги билимларим ўзим учун камдек туюлди ва соҳам бўйича билимларимни янада ошириш истаги уйғонди. Натижада магистратурада таҳсилни давом эттириш учун кўплаб хорижий университетларга ҳужжат топшира бошладим.\nШу орада «ЎзАвтосаноат» ва Тошкент Турин политехника университети эълон қилган грант ҳақида хабар топдим ва имкониятимни синаб кўриш мақсадида унга ҳам ҳужжат топширдим. Ушбу грант Италиядаги нуфузли Турин политехника университети билан қўшма таълим дастури ҳисобланиб, «Автоматик инжиниринг» йўналишида магистратура босқичининг барча харажатларини қоплаган ҳолда ўқиш имкониятини берар эди. Омадим келиб, 8 нафар грант ютган талабалар қаторида ҳозир Италияда таҳсилни давом эттиряпман.\nТурин политехника университети Италиядаги қадимий университетлардан бири. 1859 йил ташкил топган. Университетда ҳозир қарийб 35 700 нафар талаба таҳсил олади.\nQS World University Ranking бўйича 348-ўрин, инжиниринг ва технология бўйича 41-ўринда туради. Университетда 28 та бакалавриат йўналиши, 32 та магистратура мутахассислиги ва 24 та докторантура дастурлари бор.\nУниверситет магистратура битирувчиларининг 92 фоизи тамомлаган йилни ўзида иш билан таъминланади.\n«Соҳа ривожланишига тўсиқлар ҳам мавжуд...»\nМамлакатимиз машинасозлик соҳасида йилдан йилга ижобий ўзгаришлар рўй беряпти. Аммо соҳа ривожланишига тўсиқлар ҳам мавжуд. Масалан, соҳадаги таълим ва ишлаб чиқаришнинг ўзаро интеграцияси яхши эмас.\nЯъни, олий таълимда ўқитилган фанлар, хусусан назарий билимларимиз ишлаб чиқариш билан мос келавермайди. Аниқроғи, таълимдаги маълумотлар анчайин эски. Талабалар амалиётлари номигагина қоғозбозлик учун бўлади. Йилда 1 - 2 марта заводларга олиб боришса ҳам шунчаки экскурция кўринишида ўтиб кетади. Агарда ишлаб чиқариш билан таълим ўртасидаги мазкур муаммолар ҳал бўлса, соҳа ривожида анчайин ижобий ўзгаришларга эришамиз.\n«Ўқув биноси заводнинг марказида жойлашган...»\nИталия машинасозлик соҳасида бутун Европага намуна бўла олади. Бунга биргина ҳозир мен ўқиётган Турин университетида Европа иттифоқи таркибидаги давлатлардан келиб таълим олаётган қарийб 15 000 талабани мисол қилиш мумкин.\nЎзбекистонда жорий этилиши керак бўлган тажрибага келадиган бўлсак, бу ерда ишлаб чиқариш ва таълим узвий боғлиқ. Жумладан, мен таҳсил олаётган «Автоматик инжиниринг» факультети ўқув биноси Fiat Chrysler автомобил заводининг марказида жойлашган. Ушбу заводни ўзида Jeep, Alfa Romeo, Fiat, Lanсia машиналари ишлаб чиқарилади. Талабаларга ишлаб чиқариш атмосферасида дарслар ўтилади ва дарсларда олинган назарий билимларни амалиётда қўллаш бўйича ҳам ўқув биносини ўзида барча зарур шароитлар яратилган.\nЯна бир муҳим масалалардан бири ОТМларни тезроқ кредит тизимига ўтказишимиз керак. Тан олиш жоиз, бизда ўқишга киришдан кўра, олийгоҳни битириш осон.\nРивожланган давлатлар сингари юртимизда олий таълимга киришни осон, лекин битиришни қийин қилинса, ҳар бир талаба ўз устида ишлашга мажбур бўлади. Натижада билимли мутахассислар кўпаяди.\nҲозир 1-курсга ўқишга кирган талаба биринчи семестерни катта иштиёқ билан ўқийди. Имтиҳонлардан кейин тушунадики, ўқимасдан ҳам битира олади, яъни таниш-билиш, коррупция билан ёпиб оламан деган фикр пайдо бўлади. Шунақа қилиб битириб чиққан талабалар заводларга бориб албатта тўғри ва ҳалол ишлай олмайди.\nХалқимизда чумчуқ сўйса ҳам қассоб сўйсин деган ажойиб ибора бор. Лекин амалий жиҳатдан кўп соҳаларда бунинг тескарисини кўриш мумкин. Умуман ҳар бир соҳани ўзининг усталари қиладиган бўлса барча соҳа бирдек ривожланишига ишонаман.\nМисол учун, Италияга келиб ҳавасимни келтирган ҳолат бу ерда ҳар бир касбни ўзининг устаси бажариши бўлган. Яъни, мамлакатда мутахассислик дипломига қараб ишга олинади. Ҳатто мактабларга ўқитувчи бўлиб ишга кириш учун диплом баҳоларингиз 85% дан юқори бўлиши лозим.\n«Юртимизда машинасозлик бўйича тажриба мавжуд...»\nУниверситетни тамомлаб, албатта, Ўзбекистонга қайтаман. Юртимизда машинасозлик бўйича тажриба мавжуд, агар мен каби ёш мутахассислар ушбу тажрибалар билан бир қаторда янги моделлар яратиш ва машиналаримиз сифатини ошириш устида иш олиб борсак, нафақат соҳани ривожлантиришга эришамиз, балки одамларнинг ҳозирги салбий қарашларини ҳам ўзгартира олган бўламиз.\nХориждаги ватандошлар Бекзод Абдумаликов


Тарихда ҳеч нарса изсиз кетмайди, унутилмайди! – oliymahad.uz\nТарихда ҳеч нарса изсиз кетмайди, унутилмайди!\n1928 йил. Ўн тўрт жон яшаб турган хонадон тортиб олинди. Қаҳратон кунларда катта оила ёзги ҳовлида ҳам қишнинг, ҳам замоннинг қаҳридан совуқ қотиб, қийналиб яшай бошлади. Аммо бу билан азоблар битмади, тугамади. Ота-ўғил кўп вақт яшириниб юришга мажбур бўлди. 1929-1930 йиллар давомида орган ходимлари бир неча бор уларни олиб кетиб, ош-овқатсиз, сувсиз ҳолда кечгача сўроққа тутди. Шу зайлда вақт ўтди. Бироқ муҳит, муносабат ўзгармади.\n1937 йил 14 август. Тунги соат уч. Бу гал ота-ўғил ҳеч бир сўроқсиз, асоссиз қамоққа олинди. Хонадондан иккита юк машинасида нодир қўлёзма китоблар олиб кетилди. Ота-болани дастлаб НКВД ертўласида, кейинчалик эса Олой бозорига яқин жойдаги қамоқхонада сақлашди. Орадан чамаси олти ойлар ўтгач, ота қамоқдан озод этилди. Ўғил эса Сибирга бадарға қилинди. 1938 йил ноябрь ойида у отиб ўлдирилди.\nЭнг асосий гап: Уларнинг “айби” Ислом динини севгани, “гуноҳи” маърифатли инсон бўлгани эди.\nБу таниқли дин уламоси Эшон Бобохон ва унинг фарзанди Зайнуддинхоннинг аччиқ ҳаётидан бир лавҳа эди. Шундай машаққат ва зуғумлар, йўқотишларга қарамай, бу оила вакилларининг иродаси синмади, эътиқоди сўнмади. Ҳеч бир зулм уларнинг шижоатини енголмади. Аксинча. Сулола муқаддас динимиз учун қийин-қистовли, оғир замонларда мусулмонлар орасида иймон-эътиқодни мустаҳкамлаш, исломий маърифат ва маънавиятни тарғиб қилишда фидойилик, жасорат кўрсатди. Натижада ҳар дилда, ҳар уйда Қуръони карим тиловат қилинди. Чақалоқлар қулоғига азон айтиб, исм қўйилди. Оталаримиз, оналаримиз жанозасиз кўмилмади, муборак қабри зиёратсиз, дуосиз қолмади.\nБулар ҳақида Эшон Бобохон ибн Абдулмажидхоннинг 37 набираларидан бири Амирсаидхон Усмонхўжаев қуйидагиларни сўзлаб берди:\n– 1943 йилнинг куз ойларида Тошкентда диний ташкилот ва масжид очишга Москвадан рухсат бўлади. Бироқ ҳукумат диний идора учун бино ажрата олмаслигини билдирган. Шунда бобом Эшон Бобохон ҳукумат вакилларига “Диний идора эски шаҳардаги Ҳазрати Имом даҳасида бўлиши керак, шунинг учун 1928 йилда мусодара қилинган уйимни қайтариб берсанглар”, деган эканлар. Шунга кўра, уч кун ичида уй қайтариб берилади. Шу йили таъмирланади. Ўн икки йил давомида Диний назорат идораси бўлиб хизмат қилади. Мазкур дин марказини жиҳозлаш мақсадида асрлар мобайнида ота-боболари томонидан ва ўзлари тўплаган нодир китобларни тортиқ этиб, кутубхона очишган. Тоғам Зиёвуддинхон муфтийлик маошининг тенг ярмини муттасил равишда шу кутубхонага китоб олиш учун ўтказиб борган. Бу иш йигирма беш йилдан ортиқ давр мобайнида узлуксиз давом этган. Кутубхона Тошкентдаги бой илм хазиналаридан бирига айланган экан. Унда Қуръони каримнинг ҳар хил ҳажмдаги қўлёзма ва босма нусхалари, тафсирга оид китоблар, ҳадис, фиқҳ, араб сарф – наҳви, мантиқ, тарих, тиб, шеърий тўпламлар, жуғрофия, фалсафа, илоҳиёт, риёзиёт, фалакиёт ва бошқа фанлар бўйича ёзилган асарларнинг шарҳлари билан танишиш мумкин бўлган.\nБобом Эшон Бобохон ҳазратлари ҳаракати билан 1945 йили собиқ иттифоқ мусулмонлари ҳаж сафарига бориши қайта тикланади. Бобом ана шу муқаддас сафарда зиёратчилар гуруҳига раҳбар сифатида Маккада Саудия Арабистони подшоси Абдулазиз ибн Сауд қабулида бўлганлар. Ўша йили Ислом давлатлари билан ташқи алоқалар ўрнатилиши ва собиқ иттифоқ мусулмонларининг ҳар йили ҳаж сафарига боришига асос солинади.\nШу тарзда муфтий Бобохоновлар сулоласи 1943-1989 йилларда шўро давлатида динимизни қайта тиклашга, диний кадрлар тайёрлашга, халқлар ўртасида дўстлик ўрнатишга хизмат қилди. Бобом Эшон Бобохон ибн Абдулмажидхон Ўрта Осиё ва Қозоғистон мусулмонлари диний идорасининг асосчиси, биринчи раиси, айни пайтда Ўрта Осиёдаги беш жумҳуриятнинг муфтийси бўлган. 1945 йилда у кишининг ташаббуси билан Бухородаги Мирараб мадрасаси қайта очилган.\nБобом 1957 йилда 99 ёшида вафот этган. Шундан сўнг тоғам Зиёвуддин Бобохон муфтийликка тайинланади ва 25 йил давомида Ўрта Осиё ва Қозоғистон мусулмонларига раҳбарлик қилади. 1971 йилда унинг ташаббуси билан Тошкентда собиқ иттифоқдаги биринчи Ислом институти – Тошкент Олий ислом маъҳади очилади.\nБунга даҳрий сиёсати мафкурачилари катта тўсқинлик қилишган экан. Москавада: собиқ иттифоқда ислом институти бўлиши мумкин эмас” деганларга Зиёвуддин Бобохон “Майли, унга олий маъхад номини берамиз” деган эканлар. Ваҳоланки, маъхаднинг маъноси ҳам мактаб дегани.\n1982 йил декабрида Зиёвуддинхон ибн Эшон Бобохон 74 ёшида вафот этишидан сал аввал, у кишининг ўғли Шамсиддин Бобохон муфтийликка тайинланган ва етти йил шу лавозимда ишлаган. 1994 йилдан 2003 йилда 66 ёшида вафот этгунига қадар Ўзбекистоннинг аввал Миср, кейин Саудия Арабистони, шунингдек, Иордания, Кувайт, Баҳрайн ва Жазоирдаги Фавқулодда ва мухтор элчиси бўлиб хизмат қилган. Хуллас, 47 йил давомида ота-ўғил-невара Бобохоновлар Совет давлатини жаҳондаги 80 га яқин Ислом ва араб давлатлари билан дипломатик ва иқтисодий алоқалар ўрнатилишида аҳамиятли ўрин тутган.\nҲа… Тақвоси кучли, имони мустаҳкам, эътиқодига содиқ Бобохоновлар сулоласи вакилларининг меҳнатлари, машаққатларининг тарихи узоқ, ҳар бири алоҳида китоб бўлгулик. Сулола босиб ўтган ҳаёт йўли бугун ва эрта учун катта ибрат мактаби. Шу сабаб ҳам Амирсаидхон Усмонхўжаев неча йилки, Бобохоновлар сулоласи тарихини ўрганиш ва диний-маънавий меросини тарғиб қилиш билан машғул. 2007 йил ноябрида Нижний Новгород вилояти муфтийси Умар Ҳазрат Идрисов ташаббуси билан Россияда “Муфтий Бобохоновлар” жамғармаси таъсис этилган ва жамғармага Амирсаидхон Усмонхўжаев раис этиб тайинланган.\nАсли иқтисодчи бўлган 75 ёшли отахоннинг 2008 йил Москвада “Жизнь муфтиев Бабахановых: Служение возрождению ислама в Советском Союзе” номли биринчи китоби чоп этилган. Ушбу китоб 2011 йилда Тошкентда “Динимиз фидойилари” номи билан нашр этилган.\nАмирсаидхон Усмонхўжаев ўзига қарашли ҳовлида “Муфтий Бобохоновлар тарихи” маънавий-маърифий кўргазмасини ташкил этган. Ушбу кўргазма зали сулола ҳаётига оид расмлар, ҳужжатлар, асарларга тўла. Мозийнинг ҳақиқий манзарасини жонлантирган бу хазинани янада бойитиш имкони бор. А.Усмонхўжаев бунга астойдил ишонади ва уни амалга оширишга қатъий бел боғлаган. Яқинда “Муфтий Бобохоновлар” жамғармаси Адлия вазирлиги давлат рўйхатидан ўтказилиши унинг ишончини янада мустаҳкамлади.\n– Ниятим сулоламизнинг ҳамда юртимизнинг бошқа алломалари ва олимларининг илмий меросини чуқур ўрганиб, авлодларимизга етказиш, – дейди у. – Буни жамғармамизнинг ўзигина уддалаши қийин, албатта. Ўзбекистон мусулмонлари идораси раҳбарияти, диний таълим муассасалари, илмий-тадқиқот марказлари кўмакка, ҳамкорликка тайёр эканини билдирганда ўзим учун ҳам, миллатимиз, фарзандларимиз учун ҳам жуда қувондим.\nҲаётнинг оддий фалсафаси бор: эзгу амал, савобли иш замон ва макон танламайди. Хоҳиш, истак бўлса бас! Энг муҳими, у ҳеч қачон изсиз кетмайди, унутилмайди. Бобохоновлар сулоласининг тарих ва келажак олдидаги хизмати бунинг ёрқин исботи бўлиб қолаверади.\nФеруза МИРЗАКОМИЛОВА, Темур МАМАДАМИНОВ (сурат)\n1045310cookie-checkТарихда ҳеч нарса изсиз кетмайди, унутилмайди!no\nОлдингиСохта пайғамбарлик даъвоси – каззобликдир!КейингиЎзбекистонда Қуръон ҳақида ноёб монография ишлаб чиқилмоқда


Владимир Зеленский экзит-пол ҳисоб-китобларига кўра, Украинадаги президентлик сайловларида ғалаба қозонди - Халқ сўзи\n10:32 22 Апрель 2019 Дунё\nМиллий экзит-пол маълумотларига кўра, шоумен Владимир Зеленский президентлик сайловларида ғолиб бўлди. Маҳаллий вақт билан 18:00гача (Тошкент вақти билан соат 20:00) ўтказилган сўровномалар натижаларига кўра, у 73,2 фоиз овоз олган, сайловдаги иккинчи номзод, Украинанинг амалдаги президенти Пётр Порошенкони эса сайловчиларнинг 25,3 фоизи қўллаб-қувватлаган.\nЎз навбатида Порошенко Зеленскийнинг ғалабасини тан олган. У экзит-пол натижалари чиққанидан кейин рақибига қўнғироқ қилиб, уни табриклашини айтган. “Мен келаси ойдан мамлакат президенти лавозимини тарк этаман. Украиналикларнинг аксарияти шундай бўлишини хоҳлади ва мен уларнинг бу қарорини қабул қиламан”, деди Порошенко.\nҲозирча бу борада расмий маълумотлар йўқ. Сайлов натижалари ҳисоблаб чиқилгач, расман эълон қилинади.


Туркияда ИШИДнинг 3500 дан кўпроқ жангариси ҳибсга олинди\n23:02 / 02.03.2017\nТуркия ҳуқуқ-тартибот идоралари бугунги кунгача ИШИД террорчилик ташкилотининг 50 мингдан кўпроқ шеригининг чегарани ноқонуний кесиб ўтишининг олдини олган. Бу ҳақда Туркия бош вазири Бинали Йилдирим маълум қилди.\nУнинг айтишича, умумий ҳисобда ИШИДнинг 3500 дан кўпроқ жангариси ҳибсга олинган, бу эса қотилликлар ва бошқа жиноятларнинг олдини олган.\nЙилдирим террорчилар Сурияда таъсир ҳудудини кенгайтириш учун турли номлардан фойдаланаётганини таъкидлаб ўтди. "Бироқ улар номланишдан қатъий назар, хоҳ у YPG ёки PYD бўладими, Туркия душманларни таний олишини билишлари керак", деб таъкидлаб ўтган Туркия бош вазири.\n"Туркиянинг иттифоқдошлари ва дўстлари қандайдир ҳаракатларни амалга оширишдан аввал 100 карра ўйлаб кўришлари керак. Улар ким билан – ё Туркия, ё террорчилар билан йўлни давом эттиришларини ҳал қилишлари лозим"", деб таъкидлаб ўтди Йилдирим.


Ҳаётимнинг энг бахтли саҳифаси\n"Шукронали одам сўзласа, уни тинглаётганлар ҳам ўзларида ¬шукроналик туйғусини ҳис қилади", дейишади улуғлар. Айниқса, Биринчи Президентимиз меҳрини қозониб, улар билан учрашиш бахтига эришган кексалар шукронаси ўзгача қийматга эга.\n— Болам, — дейди ғиждувонлик Омон бобо Қараев биз билан суҳбатда, — 100 ёш остонасида турибман. Англаганим шуки, ҳар нарсанинг ўз баҳоси, қадри бўларкан. ¬Мустақиллик — Биринчи Президентимиз томонидан бизга тақдим этилган илоҳий туҳфа. Уни қалбан ҳис этган ҳолда миннатдор бўлмоқлик, қадрига ¬етмоқлик ҳар биримизнинг муқаддас бурчимиздир. Ҳаётимдаги энг унутилмас хотиралар Биринчи ¬Президентимиз билан боғлиқ эсдаликларимдир. Уларни унута олмайман. 2003 йилда Абдухолиқ Ғиждувонийнинг 900 йиллиги жаҳон миқёсида кенг нишонланди. Шахсан Биринчи Президентимизнинг ўзлари мазкур қадамжони обод қилиш ишларини кўздан кечириш учун Ғиждувонга бир неча марта ташриф буюрдилар. Буюк аждодимизнинг 900 йиллигига бағишланган анжуманда у киши шундай фикрларни билдирган эдилар: "Бутун дунёда маълум ва машҳур бўлган буюк аллома ва азиз авлиёларимиз ора¬сида Абдухолиқ Ғиждувоний ва ¬¬Баҳоуддин Нақшбанд¬нинг муборак сиймоси алоҳида ажралиб туради. Ота-боболаримиз улуғ авлиё Баҳоуддин Нақшбандга чин дилдан ихлос қўйиб, уни "Баҳоуддини Балогардон" деб таърифлаб келишларида теран маъно бор. Унинг "Дилинг Оллоҳда, қўлинг ¬меҳнатда бўлсин" деган ҳаётбахш ҳикмати динимизнинг олижаноб маъно-моҳиятини ёрқин ифодалаб, худдики шу бугун айтилгандек -жаранглайди". Юртбошимизнинг нутқларини тинг¬лаб туриб, олдиларига бордим. Муборак қадамжоларни обод манзилларга айланти¬раётганлари учун миннатдорлик ¬билдирдим. У киши мен билан суратга тушдилар.\nКе¬йинчалик саломатлигимни суриштириб йўқлашлари бемор танамга ¬малҳамдек бўларди. Ҳайрон қолардим. Оддийгина қишлоқ ¬одами эсам-да, Президентимиз давлат раҳбари бўлиб туриб менга вақт ажрата олсалар-а! Бу — Юртбошимизнинг юксак инсонийлик фазилатларидан далолат эди.\nБуюклар ўл¬майди, улар абадий яшайди, мангу барҳаёт сиймога айланишади. У кишининг таъзиялари куни бутун дунё аҳли йиғлади, ахир! Оғир жудолик кунларида биз, кексалар дуога қўл очар эканмиз, "Мустақиллигимизга кўз тегмасин!" дея чин дилдан ният қилдик. У кишининг эзгу ишларига жавобан дуоларимиз билан мустақиллигимиз бардавомлигига ҳисса қўшамиз.\nФарзандларим, бу кунларнинг қадрига етинглар, мустақиллигимизни кўз қорачиғидек асранглар. Зеро, бизга тортиқ этилган бу неъмат ортида Биринчи Президентимизнинг, халқимизнинг меҳнат¬лари ва заҳматлари ётибди.\nУ кишининг мард издоши сифатида майдонга чиққан муҳтарам ¬Юртбошимиз Шавкат Мирзиёевга қўл-қанот бўлсак, юртимиз гуллайверади, яшнайверади.


Қишлоқ хўжалигидаги эскича тартиблар бекор қилинади, кластерларга (...)\nҚишлоқ хўжалигидаги эскича тартиблар бекор қилинади, кластерларга енгиллик берилади\nДавлатимиз раҳбари айни пайтда бўлиб ўтаётган видеоселектор йиғилишида кластерлар томонидан хомашёни чуқур қайта ишлаб, қўшилган қиймат яратиш орқали қишлоқ хўжалигида самарадорликни кескин ошириш бўйича вазифаларни белгилаб бермоқда.\nСайловолди учрашувларида жойлардаги фермер ва деҳқонлар ҳамда кластер раҳбарлари ўзларни қийнаб келаётган кўплаб долзарб муаммоларни кўтаргани таъкидланди. Шунингдек, кластер раҳбарлари ва фермерлардан ёзма равишда кўплаб таклифлар келиб тушган.\nКўтарилган масалалар бўйича энг долзарб 30 дан зиёд муаммо тизимлаштирилиб, уларнинг ечимлари бўйича таклифлар ишлаб чиқилган. Йиғилишда ушбу таклифлар муҳокама қилинмоқда.\nПрезидент энг асосий муаммо – амалдаги эскича молиялаштириш тартиби айни пайтда кластер тизимини ривожлантириш бўйича қўйилган талабларга мутлақо жавоб бермаётганини қайд этди.\nМасалан, ҳозир кластерларга кредит 11 ой муддатга ажратилади. Пахта хомашёсини етиштириб, уни қайта ишлашга эса камида 24 ой керак. Ерни экишга тайёрлаш ишлари октябрда бошланса-да, кредит 3-4 ой кечиктирилиб, январь-февраль ойларидан ажратилади.\nПрезидент бу эскирган тизим тўлиқ ўзгартирилишини маълум қилди. Унга кўра, агротехник тадбирлардан келиб чиқиб, пахта ҳосилини молиялаштириш шудгор давридан, яъни октябрь ойидан бошланади.\nБундан буён кластерларга кредитлар 24 ой муддатга ажратилиб, унинг имтиёзли даври амалдаги 11 ойдан 18 ойгача узайтирилади.\nПахта етиштириш учун имтиёзли кредитлар фақат кластерлар орқали молиялаштирилади.\nЭнди Қишлоқ хўжалиги жамғармасидан ажратиладиган маблағ ҳосил етиштиришнинг амалдаги 60 фоизидан 80 фоизигача оширилади.\nШунингдек, якуний ҳисоб-китоб учун, кластер оладиган кредит фоизининг Марказий банк ставкасидан ошадиган қисмига бюджетдан компенсация ажратилади. Лўнда қилиб айтганда, кластер олган кредитини, хомашёни энг камида ип-калава ва матога айлантиргандан кейин қайтаради.\nДавлатимиз раҳбари бу тизимни жорий этишга бюджетдан 10 триллион сўм йўналтирилишини таъкидлади. Шунинг учун, Қишлоқ хўжалиги жамғармасига йил якунига қадар қўшимча 100 миллион доллар ажратилади.


Август ойида нархлар неча фоизга ошди? - zarnews.uz\nАвгуст ойида нархлар неча фоизга ошди?\nЖорий йилнинг августида истеъмол бозоридаги ўртача нархлар даражасининг ой давомидаги ўсиш суръати 2,9 фоизни ташкил этди. Давлат статистика қўмитаси хабарига кўра, январь-август ойларида товарлар ва хизматлар нархи 8,2 фоизга қимматлашди.\n2018 йилнинг август ойига нисбатан ўртача нархлар 16,5 фоизга ошган. 2018 ва 2019 йилларнинг январь-август даврларидаги ойлик нархлар ўзгариши деярли ўхшаш: январдан майгача ўртача нархлар даражаси кўтарилган, кейинги икки ой давомида эса нархлар арзонлашиб, август ойида истеъмол нархлари индекси 100 фоизлик кўрсаткичдан юқорини ташкил этган.\nЎтган ойга нисбатан сўнгги 1 йил 8 ой давомидаги истеъмол нархлари индекси ўзгариши динамикаси таҳлилларига кўра, товарлар ва хизматлар истеъмол нархлари индексининг ўсиш суръати жорий йилнинг август ойида максимал даражани ташкил этди (2,9 фоиз). Шунингдек, нисбатан юқори кўрсаткичлар 2018 йилнинг январь (2,7 фоиз), ноябрь (2,3) ҳамда декабрь (2,1) ойларида ҳам қайд этилган.\nТаққосланаётган даврлардаги ўртача нархлар даражасининг энг юқори кўрсаткичлари 2018 йилнинг май ойида (106,6 фоиз), 2019 йилнинг август ойида (108,2 фоиз) қайд этилган.\nУмумий ҳисобда йиллик истеъмол нархлари индекси кўрсаткичларининг минимал даражаси 2019 йилнинг январь ойида (113,0 фоиз), максимал натижа 2018 йилнинг январь ойида (120,1 фоиз) қайд этилган.\nШу билан бирга, ушбу кўрсаткич динамикасини ўрганиш натижаси шуни кўрсатмоқдаки, 2018 йил давомидаги узоқ муддатли пасайиш тенденцияси ҳамда 2019 йилнинг январь-июль ойларида нархлар нисбатан барқарор сақланиб, йиллик истеъмол нархлари индекси кўтарилиш томон ҳаракатланди (2019 йилнинг август ойидаги кўрсаткич 16,5 фоиз, 2019 йилнинг июль ойида 13,5 фоиз).\nЙирик гуруҳлар бўйича нархлар ўзгаришига кўра, 2019 йилнинг август ойи натижаларига асосан ой давомида товарлар нархлари ўртача 2,2 фоиз, жумладан, озиқ-овқат маҳсулотлари 2,3 фоиз, ноозиқ-овқат маҳсулотлари 2,1 фоизга кўтарилди. Хизматлар нархлари ой давомида 5,6 фоизга қимматлашди. Таққослаш учун: 2018 йилнинг августида озиқ-овқат маҳсулотлари нархлари ой давомида ўртача 0,3 фоиз, ноозиқ-овқат маҳсулотлари 0,3 фоиз, хизматлар эса 0,4 фоизга қимматлашган.\nУмумий ҳисобда 2019 йилнинг январь-август ойлари давомида озиқ-овқат маҳсулотлари нархлари 6,9 фоиз, ноозиқ-овқат маҳсулотлари 7,8 фоиз, хизматлар 11,5 фоизга қимматлашган.\nЙиллик кўринишда (2019 йил август ойи 2018 йилнинг август ойига нисбатан) озиқ-овқат маҳсулотлари нархлари 19,7 фоиз, ноозиқ-овқат маҳсулотлари 11,5 фоиз, хизматлар 18,6 фоизга кўтарилди.


30 миллиондан битта чиқмайдими?\nЭркин микрофон суҳбатдошларидан бири Лондон ёзги олимпиадасида ўзбек спортчилари кўрсатаётган натижалардан хафсаласи пир бўлиб шундай деди.\n30 миллион аҳолидан наҳотки олтин оладиган спортчи чиқмаса?!\nЎзбекистондаги 30 миллион аҳоли ичидан наҳотки Олимпиада олтин медалини оладиган спортчи чиқмаса, дейди қашқадарёлик 48 яшар Амирқул ака.\n- Мен Қашқадарë вилояти, Китоб туманиданман. Бугун телевизорда кўрдим Ўзбекистон 61-ўринда турибди экан. Аббос Атоевнинг рингга тушганини ҳам кўрдим. Айтмоқчиманки, Ўзбекистоннинг ичида 30 миллион аҳоли ичидан наҳотки 10та олтин медаллик чиқмайди? Хотин-қизларимиздан йўқ, йигитларимиз ҳам жуда кам бўлаяпти. Мана Қозоғистонда 15 миллион аҳоли бор...\nҚашқадарëлик Амирқул ака билан суҳбат\nҚизимни зўрлашди, жиноятчилар жазосиз қолди\nФарғонанинг Данғара туманидан қўнғироқ қилган Исроилжон ака икки йил аввал 23 яшар қизини эркаклар зўрлагани, лекин жиноятчилар жазосиз қолганидан куюнади.\n- Қизимни 2010 йилда 8 киши зўрлаган. Шуни мен милицияга берганман. Шу пайтгача болаларнинг пулини олиб, мен тараф бўлмай келди. Мени ҳеч ким нима қилмаяпти. Чора кўрилсин, дейди, милициялар яна ўзининг билганини қилаверади. Нима қилишга ҳам каллам қотиб қолди.\nОзодлик: Қизингизни нима учун зўрлашган?\n- Дамасга чиққанда ...\nФарғоналик Исроилжон ака билан суҳбат


Ўшда Сурияга кетмоқчи бўлган тожикистонликлар қўлга олинди\n11 май 2021, Тошкент вақти: 14:51\nЎш аэропортида Туркия орқали Сурияга ўтмоқчи бўлган Тожикистон фуқаролари қўлга олинди. Бу ҳақда 25 март куни Қирғизистон Миллий хавфсизлик қўмитаси расмий хабар тарқатди.\nМаълумотда айтилишича, 22 март куни Ўшдан Истанбулга учишга тайёргарлик кўраётган уч нафар тожикистонлик қўлга олинган. Сўроқ пайтида қўлга олинганлар Сурия - Ироқ чегарасидаги жангларда иштирок этаётган жанггарининг Интернет орқали даъватини кўрганидан сўнг Сурияга бориб жанг қилишга аҳд берганларини айтган.\nҚўлга олинганлар Тожикистон ҳуқуқ-тартибот тузилмаларига топширилган.